Dua rentung dalam kemalangan kereta dan lori

(Dua mangsa kemalangan rentung di Kampung Datuk Sharif Ahmad, Jalan Temerloh-Kuala Krau)

TEMERLOH, 14 Januari- Dua individu ditemukan rentung dalam kenderaan masing-masing selepas terbabit kemalangan melibatkan sebuah lori dan kereta yang terbakar di Kampung Datuk Sharif Ahmad, Jalan Temerloh-Kuala Krau, pagi tadi. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, dalam kejadian kira-kira pukul 10.48 pagi itu, seramai 15 anggota dari Balai Bomba dan Penyelamat (BBP) Kuala Krau dan BBP Temerloh dengan tiga jentera dikejarkan ke lokasi kemalangan.Zulfadli berkata, kebakaran berjaya dipadam sepenuhnya pada pukul 11.46 pagi.Pihaknya kemudian bertindak mengeluarkan dua mangsa yang tersepit dalam kenderaan terbabit."Anggaran kemusnahan kereta adalah 100% dan lori 80%," katanya. Tambah beliau, kedua-dua mangsa meninggal dunia tempat kejadian dan diserahkan kepada pihak polis untuk tindakan selanjutnya.

(Kedua-dua mangsa meninggal dunia tempat kejadian dengan kemusnahan keretasebanyak 100% dan lori 80%)


PM ucap selamat berjuang kepada The Speedy Tigers pada aksi Piala Dunia 2023

(Skuad Malaysian Tigers yang menggalas cabaran negara pada Piala Dunia 2023 Bhubaneswar-Rourkela di India/MHC)

KUALA LUMPUR, 14 Januari- Perdana Menteri Datuk Seri Anwar Ibrahim mengucapkan selamat berjuang kepada skuad hoki negara yang bakal memulakan aksi Piala Dunia 2023 di Bhubaneswar dan Rourkela, India.Beliau yakin pasukan kendalian A. Arul Selvaraj itu mampu mempamerkan aksi terbaik, sekali gus mencipta kejutan pada kejuaraan tersebut.“Saya dan seluruh rakyat Malaysia mendoakan kejayaan buat Speedy Tigers. Semoga dipermudahkan segala urusan sepanjang kejohanan berlangsung", katanya menerusi catatan di facebook."Harumkan nama negara di persada dunia.Selepas pertemuan dengan Belanda, skuad The Speedy Tigers dijadual menentang Chile Isnin ini dan New Zealand pada 19 Januari.

(Foto FB Perdana Menteri, Datuk Seri Anwar Ibrahim)


Lawatan penjara Tahun Baru Cina pada 24 dan 25 Januari

KAJANG, 14 Januari- Jabatan Penjara Malaysia membenarkan sesi lawatan buat ahli keluarga penghuni penjara termasuk pusat pemulihan akhlak, pusat pemulihan khas, tempat tahanan khas dan Sekolah Henry Gurney sempena Tahun Baru Cina.Jabatan Penjara Malaysia dalam kenyataan memaklumkan, lawatan secara bersemuka ditetapkan pada 24 dan 25 Januari ini, manakala lawatan secara dalam talian pada 26 hingga 28 Januari dengan ahli keluarga yang berminat perlu membuat janji temu terlebih dahulu."Tempahan janji temu boleh dibuat menerusi sistem i-Visit di laman web www.prison.gov.my, dan panggilan telefon atau e-mel kepada institusi berkaitan."Pihak institusi akan menetapkan tarikh dan sesi perjumpaan selepas tempahan dibuat."Keutamaan lawatan diberi kepada penghuni dalam kalangan kaum Cina sahaja," jelasnya.Jabatan Penjara memaklumkan, setiap penghuni penjara hanya dibenarkan untuk menerima sekali lawatan keluarga sahaja pada waktu ditetapkan iaitu dari pukul 8.15 pagi sehingga 4.15 petang dengan pelawat diwajibkan membuat ujian pengesanan COVID-19 RT-PCR atau ARTK-Ag.

"Pelawat perlu membawa kad lawatan serta kad pengenalan bagi memudahkan urusan."Pelawat juga tidak dibenarkan membawa sebarang makanan dan minuman kepada penghuni. Makanan dan minuman boleh dibeli di kantin penjara," jelasnya.Pada masa sama, pelawat yang ingin memberi wang kepada penghuni atas urusan seperti pembayaran yuran peperiksaan perlu mendapatkan resit rasmi PPT.28 sebagai akuan penerimaan.Tambahnya, setiap pelawat yang hadir boleh dikenakan pemeriksaan secara fizikal oleh pihak penjara semasa masuk dan keluar di bawah peruntukan Akta dan Peraturan Penjara."Sila hubungi institusi berkaitan untuk mendapatkan maklumat lanjut. Maklumat institusi boleh didapatkan di laman sesawang Jabatan Penjara Malaysia, www.prison.gov.my," jelasnya.


PEDi beri pendedahan kemahiran digital kepada usahawan

(Timbalan Menteri Komunikasi dan Digital, Teo Nie Ching meninjau aktiviti komuniti setempat semasa melawat PEDi Kampung Sentul Patah/BERNAMA)

MARANG,14 Januari- Pusat Ekonomi Digital Keluarga Malaysia (PEDi) memberi pendedahan kemahiran digital, terutama kepada usahawan kecil dan komuniti setempat.

Ia sekaligus dapat meningkatkan taraf sosio-ekonomi golongan terlibat menerusi pelbagai latihan yang disediakan. Timbalan Menteri Komunikasi dan Digital, Teo Ning Ching berkata selain berfungsi mendidik dan mengajar tentang asas komputer, PEDi juga memberi pendedahan berkenaan perniagaan e-dagang.Pelbagai kursus dan latihan disediakan bagi membantu mereka yang memerlukan seperti mempromosikan produk dalam talian.

(Timbalan Menteri Komunikasi dan Digital, Teo Ning Ching)

"Saya rasa ini selaras dengan hala tuju dan hasrat KKD untuk mempromosikan ekonomi digital supaya lebih banyak orang menggunakan platform perniagaan dalam talian supaya lebih ramai orang boleh mengetahui produk produk yang cukup istimewa di kampung-kampung yang mungkin di kawasan pedalaman dan perkampungan", katanya ditemui kepada media selepas mengadakan lawatan ke Pusat Ekonomi Digital di Kampung Sentol Marang. Teo berkata terdapat 911 PEDi yang beroperasi di seluruh negara setakat ini dan lawatan beliau merupakan yang pertama ke pusat itu untuk lebih memahami fungsi dan peranan PEDi dalam komuniti setempat. Beliau turut memberitahu, terdapat empat PEDi di negeri tersebut terjejas dalam kejadian banjir baru baru ini.  Ia melibatkan PEDI Felda Tenang dan Gong Kepas di daerah Besut, PEDi Kampung Chapu di Hulu Terengganu dan PEDI Kampung Langkap di Setiu.


Pasar awam lama akan dibangunkan sebagai pasar warisan - KPKT

IPOH, 14 Januari- Pasar awam yang telah lama di seluruh negara akan dibangunkan sebagai pasar warisan, sekali gus menjadi produk terbaharu pelancongan negara. Menteri Pembangunan Kerajaan Tempatan (KPKT), Nga Kor Ming berkata kajian akan dilakukan bagi mengekalkan ciri-ciri warisannya mengikut akta sedia ada. "Kita akan kaji semua pasar-pasar yang usang tapi kita akan memberi keutamaan kepada pasar yang bersejarah, yang lama dan ada juga saya difahamkan ada pasar yang telah dulu terbakar daripada dulu tidak dibina semula.Saya akan meneliti setiap kes tetapi kami di KPKT sudah ada rancangan. Maka, saya akan umum nanti dan paling penting kebajikan dan kesejahteraan rakyat terjaga," kata Kor Ming kepada pemberita RTM selepas mengadakan program Walkabout sempena Tahun Baharu Cina di Pasar Besar Ipoh.

(Menteri KPKT, Nga Kor Ming menyantuni peniaga dan pembeli di Pasar Besar Ipoh)

Pasar awam Taiping antara yang sedang dinaik taraf menjadi pasar awam bertaraf warisan negara dan dijangka siap pada tahun hadapan sempena ulang tahun Bandar Warisan Taiping ke-150. Beliau turut mengumumkan peruntukan RM2 juta bagi kerja membaik pulih Pasar Besar Ipoh dan Pasar Awam Pinji.


PAU 2022, sesi perbahasan ucapan dasar presiden berlangsung hari ini

KUALA LUMPUR, 14 Januari-Perhimpunan Agung UMNO (PAU) 2022 yang memasuki hari terakhir hari ini menyaksikan perwakilan dijadual membahaskan usul ucapan dasar presiden sebelum menangguhkan persidangan pada pukul 6.30 petang nanti.Pentas PAU kali ini menjadi medan bagi pemimpin UMNO khususnya Presiden UMNO, Datuk Seri Dr. Ahmad Zahid Hamidi memberi penjelasan berhubung kerjasama dengan Pakatan Harapan (PH) dalam membentuk kerajaan perpaduan dipimpin Datuk Seri Anwar Ibrahim.  Selain itu, pertandingan jawatan tertinggi UMNO pada pemilihan parti turut menjadi perdebatan yang mana pemilihan itu akan dilaksana pada pertengahan tahun ini. Kesemua perwakilan yang hadir mengenakan busana tradisional berwarna biru, merah dan putih.  Seramai 5,523 perwakilan ‘berkampung’ empat hari di Pusat Dagangan Dunia (WTC) di ibu negara sejak Rabu lalu.  Ia termasuk 2,648 perwakilan ke Perhimpunan Agung UMNO, Wanita (950), Pemuda (967) dan Puteri (958).


Rusia dakwa rampas satu lagi bandar Ukraine

(Tentera Ukraine menembak sebuah howitzer Jerman Panzerhaubitze 2000, ketika serangan Rusia ke atas Ukraine/ AFP)

KRAMATORSK, 14 Januari- Rusia mendakwa tenteranya berjaya merampas bandar Soledar yang dilanda perang di timur Ukraine, dakwaan pertama setelah beberapa bulan tidak melaporkan sebarang kemaraan baharu.Kementerian Pertahanan Rusia mengumumkan ia telah "melengkapkan pembebasan" Soledar dan kemenangan itu akan membuka jalan kepada lebih banyak "operasi serangan yang berjaya" di wilayah Donetsk.Dalam kenyataan berasingan, ia memuji pasukan "berani dan tidak mementingkan diri" kumpulan upahan Wagner kerana menyerbu Soledar.Kiev bagaimanapun menolak pengumuman Rusia dan mendakwa, "pertempuran sengit" sedang berlaku di Soledar, sebuah bandar perindustrian dengan populasi sebelum perang kira-kira 10,000 kini menjadi runtuhan.Terdahulu, Timbalan Menteri Pertahanan, Ukraine Ganna Malyar berkata Rusia telah menggerakkan sebahagian besar tenteranya di sekitar Donetsk untuk menawan Soledar. "Ini adalah fasa perang yang sukar," katanya. -AFP


Enam suspek gaduh di hadapan klinik ditahan

TAIPING, 14 Januari- Enam lelaki ditahan selepas disyaki terlibat dalam pergaduhan di hadapan sebuah klinik kesihatan di sini, sebagaimana tular dalam media sosial.Ketua Polis Daerah Taiping, Asisten Komisioner Razlam Ab Hamid berkata, kejadian yang berlaku pada Rabu lalu itu membabitkan seorang mangsa berusia 48 tahun."Mangsa dibawa ke Hospital Taiping untuk rawatan, manakala enam suspek berusia 19 hingga 37 tahun ditahan sehari kemudian. "Polis turut merampas sebatang rotan dan kayu disyaki digunakan dalam pergaduhan itu," katanya dalam kenyataan.Razlam berkata, hasil siasatan mendapati pergaduhan itu berpunca daripada masalah keluarga."Dua daripada lelaki itu didapati mempunyai rekod lampau berkaitan jenayah."Kesemua yang ditahan itu direman empat hari bagi membantu siasatan mengikut Seksyen 148 Kanun Keseksaan," katanya.Justeru, beliau menasihati orang ramai agar tidak membuat sebarang spekulasi serta menularkan video kejadian itu kerana kes masih dalam siasatan, selain untuk mengelak daripada mendatangkan kebimbangan terhadap orang ramai.

(Tangkap layar yang menunjukkan pergaduhan di depan Klinik Kesihatan Taiping pada Rabu/FB Majoriti)


Bekalan telur ayam mencukupi di Melaka

BANDARAYA MELAKA, 14 Januari- Bekalan telur ayam kembali pulih di Melaka susulan kemasukan bekalan import dari India baru-baru ini.Namun pengguna terutama peniaga kuih raya dinasihatkan tidak membuat pembelian secara pukal menjelang musim perayaan untuk menyimpan bekalan.Pengarah Kementerian Perdagangan Dalam Negeri dan Kos Sara Hidup (KPDN) negeri Norena Jaafar berkata tiada had jualan ditetapkan kepada pengguna.Bagaimanapun, peniaga berhak menentukan jumlah kuantiti yang boleh dibeli pengguna supaya bekalan tidak terjejas.Beliau terdahulu melakukan pemeriksaan tanda harga di gerai di Jonker Walk, Melaka.Dalam perkembangan lain, beliau memberitahu, 22 kes kesalahan kepenggunaan di bawah pelbagai akta di bawah KPDN direkodkan di Melaka bermula 1 Januari lepas.Sebanyak RM4,800 kompaun dikenakan dan denda RM250 atas pelbagai kesalahan.


Pegawai Khas TPM Ramesh Rao meninggal dunia

(Ramesh Reo meninggal dunia di kediamannya di Petaling Jaya akibat serangan jantung/Foto FB Ramesh Rao Krishnan Naidu)

KUALA LUMPUR, 14 Januari- Pegawai Khas Hal Ehwal Kaum India di pejabat Timbalan Perdana Menteri, Datuk Seri Ramesh Rao meninggal dunia awal pagi tadi.Timbalan Perdana Menteri Datuk Seri Dr Ahmad Zahid Hamidi dalam kenyataannya menzahirkan ucapan takziah kepada keluarga mendiang selain menghargai khidmat bakti dan jasanya kepada masyarakat serta negara sebelum dan semasa berkhidmat.“Dengan perasaan sedih dan dukacita, saya dan seluruh warga Pejabat Timbalan Perdana Menteri serta Kementerian Kemajuan Desa dan Wilayah menyampaikan ucapan takziah kepada keluarga mendiang Ramesh Rao, Pegawai Khas yang meninggal dunia pada awal pagi ini.“Semoga ahli keluarga, kenalan dan rakan taulan mendiang tetap sabar dan tabah dalam menghadapi dugaan kehilangan insan yang mereka sayangi,” katanya.Ramesh Rao, 52, meninggal dunia di kediamannya di Petaling Jaya, difahamkan akibat serangan jantung.Pada 24 Disember lepas, Ramesh Rao yang juga Presiden Pertubuhan Minda dan Sosial Prihatin dilantik sebagai Pegawai Khas kepada Timbalan Perdana Menteri, yang menjaga kepentingan dan permasalahan masyarakat India. -BERNAMA


Pelancong asing tiba di PMA Sarawak perlu lalui saringan suhu badan

KUCHING, 14 Januari- Semua pengembara dari luar negara yang tiba di Pintu Masuk Antarabangsa (PMA) Sarawak perlu melalui proses saringan suhu badan. Mereka yang didapati bergejala akan diberi slip untuk ujian COVID-19 di klinik swasta atau kerajaan. Menurut kenyataan Jawatankuasa Pengurusan Bencana Negeri Sarawak, sekiranya positif pengembara akan menjalani kuarantin di premis penginapan dan diurus mengikut Garis Panduan Pengurusan COVID-19. Jika didapati negatif namun bergejala, pengembara dinasihatkan memakai pelitup separuh muka terutama di tempat orang ramai, perhimpunan atau tempat sesak.  Keputusan pelaksanaan itu seperti digariskan Kementerian Kesihatan 6 Januari lalu setelah menilai situasi COVID-19 dan peningkatan jumlah individu lengkap vaksinasi di Sarawak.  Mereka yang berisiko digalak mendapatkan vaksinasi bagi mengurangkan jangkitan serius dan kematian.


Dua kapal asing ditahan di perairan Johor

(Kapal tangki dari Panama ditahan kerana bersauh secara haram di perairan Johor)

KOTA TINGGI, 14 Januari- Dua buah kapal asing ditahan oleh Agensi Penguatkuasaan Maritim Malaysia (MARITIM) Zon Maritim Tanjung Sedili kerana bersauh secara haram di perairan Johor Timur, semalam.

Pemangku Pengarahnya, Komander Maritim Mohd Najib Sam dalam kenyataan hari ini memaklumkan, kapal masing-masing sebuah dari Hong Kong dan Panama itu gagal mengemukakan dokumen kebenaran bersauh.

Pemeriksaan mendapati kapal pengangkut dari Hong Kong tersebut dikendalikan oleh 19 kru lelaki warga Filipina dan China yang berumur 25 tahun hingga 53 tahun.

Kesemua mereka ditahan di kedudukan 23.9 batu nautika timur laut Tanjung Siang, sekitar pukul 1.00 tengah hari.

Sementara itu, Mohd Najib berkata, satu lagi kapal tangki dari Panama pula dikendali oleh 25 kru lelaki warga Ukraine, Pakistan, Iran, Georgia, India, Filipina dan Russia yang berumur 27 tahun hingga 53 tahun.

Kapal tersebut ditahan di kedudukan 31 batu nautika timur laut Tanjung Gemoh pada pukul 4.10 petang. "Kes disiasat mengikut Seksyen 491B(1)(L) Ordinan Perkapalan Saudagar 1952 kerana bersauh tanpa kebenaran/kelulusan Ketua Pengarah Laut Malaysia.

"Jika sabit kesalahan, boleh dijatuhkan hukuman denda tidak melebii RM10,000 atau penjara atau penjara tidak melebihi dua tahun atau kedua-duanya sekali," katanya.

(Kapal pengangkut dari Hong Kong yang ditahan di perairan Johor dikendalikan oleh19 kru warga Filipina dan China)


Bekalan minyak masak di Melaka pulih

BANDARAYA MELAKA, 14 Januari- Bekalan minyak masak di Melaka kembali pulih.  Walau bagaimanapun, sekiranya terdapat pasaraya atau premis perniagaan yang tidak menjual atau kehabisan bekalan minyak masak, orang ramai diminta untuk melaporkan segera kepada pihak berkuasa.Pengarah Kementerian Perdagangan Dalam Negeri Dan Kos Sara Hidup (KPDN) Melaka, Norena Jaafar berkata ia susulan premis perniagaan tersebut tidak mempunyai atau memperbaharui lesen Akta Kawalan Bekalan (CSA).  "Setakat ini, bekalan minyak masak paket masih lagi ada dan mencukupi. Jika tiada, orang ramai diminta untuk memaklumkan segera kepada kami kerana kami dapat jaminan daripada syarikat pembungkusan semula ini bahawa pengilang akan memastikan bekalan minyak ini sentiasa ada.Saya juga akan pastikan premis perniagaan seperti kedai runcit akan mendapat stok, namun ada beberapa kedai runcit dia tidak perbaharui lesen CSA. Maka, dia tidak boleh menjual minyak masak ini," kata Norena kepada pemberita RTM selepas sesi Walkabout KPDN di Jalan Jonker, di sini.

Turut hadir dalam sesi itu adalah Exco Perpaduan, Penerangan, Sumber Manusia, dan Hal Ehwal Pengguna Negeri, Ngwe Hee Sem.

(Pengarah Kementerian Perdagangan Dalam Negeri Dan Kos Sara Hidup(KPDN) Melaka, Norena Jaafar/Foto Fail)

Mengulas lanjut, KPDN juga giat menggerakkan anggotanya di beberapa pasaraya dan kedai di seluruh negeri Melaka bagi tujuan pemantauan.KPDN juga sedang berusaha memastikan bekalan minyak masak, telur dan barangan lain mencukupi menjelang sambutan Tahun Baharu Cina pada 22 Januari depan.


PM ucap tahniah sempena Hari Keputeraan Yang di-Pertuan Besar Negeri Sembilan

KUALA LUMPUR, 14 Januari- Perdana Menteri, Datuk Seri Anwar Ibrahim merafak sembah ucapan tahniah sempena ulang tahun Hari Keputeraan Ke-75 Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir."Patik mendoakan ke hadrat Allah Subhanahu Wa Ta'ala semoga Duli Tuanku dan Tunku Ampuan Besar serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan."Semoga Duli Tuanku kekal qarar memerintah rakyat Negeri Sembilan dengan adil dan saksama, " katanya menerusi perkongsian dalam Facebook rasminya, hari ini.Anwar berkata, beliau serta rakyat akan terus memberikan ketaatan dan kesetiaan yang tidak berbelah bahagi kepada baginda."Dirgahayu Tuanku," katanya.

(Tuanku Muhriz Ibni Almarhum Tuanku Munawir)


Fasiliti rosak di taman rekreasi perlu dibaiki segera-Hannah Yeoh

KUALA LUMPUR, 14 JANUARI - Semua kemudahan dan fasiliti yang rosak di taman rekreasi perlu dibaiki segera.Menteri Belia dan Sukan, Hannah Yeoh, berkata ini bagi memastikan prasarana sukan itu sentiasa berada di tahap terbaik demi kesejahteraan dan keselesaan pengguna."Saya amat berharap Dewan Bandaraya Kuala Lumpur (DBKL) akan membelanjakan duit untuk menaik taraf semua kemudahan rekreasi di Kuala Lumpur kerana ia merupakan sebuah bandaraya."Ramai yang perlukan tempat rekreasi dan kalau kita lihat di sini semua orang pelbagai peringkat, tua dan muda semuanya menggunakan fasiliti tersebut", katanya kepada pemberita selepas melakukan Walkabout sempena Tahun Baru Cina di Taman Tasik Manjalara di ibu negara.

(Menteri Belia dan Sukan, Hannah Yeoh ditemui media semasa Walkabout Tahun Baru Cina di Taman Tasik Manjalara, Kuala Lumpur)

Dalam pada itu, beliau turut akan memastikan semua pihak berkuasa untuk meneliti setiap penyelenggaraan yang dilakukan itu sempurna dan tidak merugikan rakyat."Kalau kita lihat trend di Malaysia memang kita membangunkan banyak infrastruktur, tetapi cara kita kekalkan penyelenggaraan itu ada kekurangan sekarang ini."Jadi saya tidak berminat untuk membina banyak infrastruktur baharu, tetapi saya mahu semua pihak berkuasa meneliti untuk kita pastikan penyelenggaraan itu sempurna,"ujarnya.Terdahulu, Hannah Yeoh berkunjung ke Taman Tasik Manjalara untuk beramah mesra dengan penduduk sekitar Parlimen Segambut.Beliau yang merupakan ahli parlimen di kawasan tersebut turut memberi sampul duit raya dan limau mandarin kepada orang ramai bersempena perayaan Tahun Baru Cina yang akan disambut tidak lama lagi.


Bekalan elektrik di Kuala Kangsar pulih sepenuhnya - TNB

KUALA KANGSAR, 14 Januari- Sebahagian besar kawasan di Kuala Kangsar termasuk pusat bandar yang bergelap susulan gangguan bekalan elektrik selama lebih tiga jam semalam telah pulih sepenuhnya.Tenaga Nasional Berhad (TNB) menerusi laman sosial Facebook TNB Careline melaporkan gangguan itu berlaku sekitar pukul 9.00 malam tadi."Gangguan bekalan elektrik sedang berlaku di sekitar kawasan Kuala Kangsar, Perak disebabkan permasalahan di Pencawang Masuk Utama (PMU) Chenderoh," katanya.Bagaimanapun, TNB Careline melaporkan bekalan elektrik kembali pulih sekitar pukul 12.00 tengah malam menerusi hantaran ringkas di laman sosial terbabit."Gangguan bekalan elektrik di sekitar kawasan Kuala Kangsar, Perak telah pulih sepenuhnya."Kami ingin merakamkan penghargaan kepada semua pelanggan yang terlibat atas kerjasama yang diberikan di sepanjang tempoh kerja-kerja pemulihan bekalan dijalankan."Kesabaran anda amat dihargai," katanya.TNB menambah, penduduk yang masih mengalami gangguan elektrik diminta melaporkan kejadian itu menerusi ruangan mesej TNB Careline dengan butiran lengkap iaitu nama, alamat dan nombor telefon untuk tindakan selanjutnya.

(Pengguna media sosial berkongsi suasana pekan Kuala Kangsar yang terjejasbekalan elektrik/Twitter Encik Daeng)


Negeri Sembilan catat jumlah pelaburan RM9 bilion pada 2022, tertinggi dalam sejarah

PORT DICKSON, 14 Januari- Negeri Sembilan berjaya mencatat jumlah pelaburan mencecah RM9 bilion pada tahun lalu iaitu pencapaian tertinggi dalam sejarah pentadbiran negeri itu.Menteri Besar, Datuk Seri Aminuddin Harun berkata, ia termasuk pelaburan RM 6 bilion daripada syarikat Samsung SDI Energy Malaysia Sdn Bhd (SDIEM) yang kini turut membina sebuah kilang pembuatan sel bateri kenderaan fasa ke-2 di Senawang."Antara pelaburan besar yang telah pun memulakan kerja-kerja pembinaan fasiliti adalah Dutch Lady Milk Industries (DLMI) Berhad dengan pelaburan bernilai RM450 juta di atas tanah seluas lebih 13 hektar di Bandar Baru Enstek.Operasi akan dipindahkan sepenuhnya dari Petaling Jaya ke Bandar Enstek pada suku ketiga tahun ini sekaligus membuka lebih banyak peluang pekerjaan," katanya ketika berucap pada Majlis Penghargaan Pelabur di sini.

(Datuk Seri Aminuddin Harun, Menteri Besar Negeri Sembilan)

Tambah beliau, terdapat dua lagi pelaburan baharu bakal dibuka di Bandar Enstek iaitu Mahsuri Food (M) Sdn Bhd dan Macfood Services (M) Sdn Bhd.Manakala, Ajinomoto Malaysia Berhad baru sahaja membuka kilang setelah selesai majlis perasmiannya pada 10 Disember lalu.Kesemua projek berkenaan bakal menawarkan lebih 1,000 peluang pekerjaan berkemahiran tinggi.


Jadikan perayaan Tahun Baharu Cina medium memupuk perpaduan antara kaum

(Teo Nie Ching berucap pada Majlis Budaya Cina Terengganu di sebuah pasa raya Kuala Terengganu/BERNAMA)

KUALA TERENGGANU, 13 Januari- Jadikan perayaan Tahun Baharu Cina tahun ini sebagai medium memupuk perpaduan antara semua kaum ke arah menjadikan Malaysia sebuah negara maju dalam pelbagai bidang.  Timbalan Menteri Komunikasi dan Digital, Teo Nie Ching berkata ini adalah masa untuk kesemua pihak terutama parti politik mengetepikan sebarang tohmahan dan tuduhan kepada pihak lain.  Perayaan Tahun Baharu Cina ini perlu dijadikan sambutan merapatkan hubungan silaturahim antara satu sama lain tanpa ada sebarang prejudis.  "Ini bukan masa untuk ahli-ahli politik memanaskan isu, sensasikan isu untuk kepentingan parti politik ataupun diri sendiri. Sudah tiba masa supaya kita memupuk lagi perpaduan antara kaum, agama. "Saya harap bahawa apabila kita ada perayaan seperti Tahun Baharu Cina yang disambut oleh semua lapisan masyarakat saya percaya ini adalah salah satu cara untuk kita memupuk perpaduan, untuk kita menghayati kepelbagaian ini," kata Teo selepas menghadiri Majlis Perasmian Tahun Baharu Cina di sini.

(Teo berkata jadikan perayaan Tahun Baharu Cina medium memupuk perpaduan antara kaum)


100 hari perkhidmatan, Nga azam manfaatkan kebajikan rakyat agar tiada yang ketinggalan

(Menteri Pembangunan Kerajaan Tempatan, Nga Kor Ming)

KUALA LUMPUR, 13 Januari - 'Memanfaatkan kebajikan rakyat agar tiada golongan yang ketinggalan.'Demikian janji Menteri Pembangunan Kerajaan Tempatan, Nga Kor Ming untuk tempoh 100 hari perkhidmatannya di Kementerian Pembangunan Kerajaan Tempatan (KPKT).Inisiatif meliputi aspek perumahan, kemudahan awam, pengoperasian balai bomba baharu dan pengurangan jumlah sisa pepejal ke tapak pelupusan.Untuk itu sebanyak 4,713 unit rumah akan diserahkan kepada rakyat meliputi Program Perumahan Rakyat (PPR), antaranya PPR Kuah dan Ulu Melaka.Ini selain penyerahan penyelesaian projek sakit yang berjaya disiapkan di Ipoh, Perak dan Kota Tinggi, Johor.

Manakala Jabatan Perumahan Negara (JPN), Syarikat Perumahan Negara Berhad (SPNB) dan Perbadanan PR1MA Malaysia (PR1MA) merupakan jabatan dan agensi bawah KPKT yang terlibat dalam pelaksanaan inisiatif ini.Sementara itu, kerja-kerja menaik taraf 12 unit lif di PPR Kota Damansara, Kuala Lumpur akan dibaik pulih dan diselenggara untuk dimanfaatkan 4,608 golongan B40 yang menghuni di PPR tersebut.Dalam tempoh tersebut itu juga, KPKT melalui Perbadanan Pengurusan Sisa Pepejal dan Pembersihan Awam (SWCorp) juga komited dalam usaha penutupan 100 lokasi tapak sampah haram dan pemerkasaan inisiatif kitar semula.


'Road-Ban' dilaksana sempena sambutan Tahun Baharu Cina pada 22 dan 23 Januari ini

KUALA LUMPUR, 13 Januari - Penguatkuasaan Larangan Pemanduan Ke Atas Kenderaan Barangan (Road-Ban) akan dilaksanakan bersempena sambutan perayaan Tahun Baharu Cina pada 22 dan 23 Januari ini. Kementerian Pengangkutan (MOT) dalam satu kenyataan berkata larangan itu akan mula dikuatkuasakan pada 20 dan 21 Januari (sebelum perayaan) serta pada 24 dan 25 Januari (selepas perayaan) dengan mengambil kira peningkatan trafik yang ketara khususnya bagi kenderaan persendirian yang pulang ke kampung halaman. MOT melalui Jabatan Pengangkutan Jalan (JPJ) akan melaksanakan Kempen Keselamatan Jalan Raya bertujuan untuk meningkatkan kesedaran orang ramai mematuhi peraturan-peraturan jalan raya seterusnya mengurangkan risiko berlakunya nahas jalan raya.

Tujuan utama 'Road-Ban' ini adalah bagi mengelakkan kesesakan lalu lintas serta mengurangkan risiko nahas jalan raya akibat percampuran trafik antara kenderaan barangan dengan kenderaan persendirian.Selain itu katanya, perintah penurunan had laju kebangsaan juga akan turut dikuatkuasakan bersama- sama 'Road-Ban' ini.Orang ramai boleh mendapatkan maklumat Kaedah/Perintah serta butiran terperinci mengenai larangan berkenaan di laman web www.lom.agc.gov.my.


Dua juta kenderaan bakal guna Lebuhraya PLUS

AYER KEROH, 13 Januari- PLUS Malaysia Berhad menjangkakan sebanyak dua juta kenderaan akan menggunakan Lebuhraya Utara Selatan (PLUS) sepanjang perayaan Tahun Baharu Cina.  Pengerusinya Datuk Mohamad Nasir Ab Latif berkata, Jadual Cadangan Waktu Perjalanan (TTA) dikeluarkan bagi membantu pengguna merancang perjalanan dan agihan trafik. Sempena cuti Tahun Baharu Cina, peningkatan kenderaan dijangkakan sebanyak 20% pada waktu puncak yang akan menggunakan lebuh raya dari 19 hingga 24 Januari depan.  Plus bersedia menerima lonjakan jumlah kenderaan berbanding hari biasa.  Pihaknya juga membuat persediaan bagi membantu orang ramai menikmati perjalanan yang selamat, lancar dan lebih selesa.  Beliau berkata demikian ketika berucap pada Majlis Pelancaran Op Selamat 19 Bersempena Sambutan Tahun Baharu Cina yang dirasmikan Timbalan Ketua Polis Negara, Tan Sri Razarudin Husain di Restoran Jejantas Ayer Keroh, Melaka. Sepanjang 2022, penunggang motosikal menyumbang sebanyak 64% daripada jumlah keseluruhan kemalangan maut di Lebuhraya PLUS.  Kolaborasi bersama agensi penguatkuasa seperti Polis Diraja Malaysia (PDRM) dan Jabatan Pengangkutan Jalan (JPJ) amat penting bagi mengurangkan kadar kemalangan yang membabitkan penunggang motosikal dan kenderaan berat.  Selain itu, semua kerja-kerja penyelenggaraan jalan juga akan dihentikan sementara.

(Majlis Pelancaran Op Selamat 19 Tahun Baharu Cina di Restoran Jejantas Ayer Keroh)


PDRM akan tempatkan anggota di 30 lokasi panas kemalangan

AYER KEROH, 13 Januari- Polis Diraja Malaysia (PDRM) akan menempatkan anggotanya di 30 lokasi panas di seluruh negara yang dikenal pasti sering berlaku kemalangan di Lebuhraya Utara Selatan (PLUS) sepanjang Tahun Baru Cina.  Timbalan Ketua Polis Negara, Tan Sri Razarudin Husain berkata, seramai 6,559 anggota trafik yang akan ditugaskan dalam OP Selamat 19 sempena Tahun Baru Cina 2023 bermula 18 Januari hingga 27 Januari. Jelasnya, selain anggota trafik turut terlibat adalah seramai 5,875 anggota unit rondaan bermotosikal (URB) dan anggota peronda peronda (MPV) dalam OP tersebut.  Antara kawasan yang terlibat ialah di Hentian Rehat Sungai Bakap, Hentian Rehat Rawang, Hentian Rehat Temerloh, Hentian Rehat Gambang, Plaza Tol Jalan Duta dan Kilometer 225 Lebuhraya PLUS bagi memantau keselamatan pengguna jalan raya serta aliran trafik berjalan lancar. "Elak melakukan enam kesalahan terutamanya memandu dalam keadaan laju, bercakap menggunakan alat komunikasi semasa memandu."Selain itu, memotong garisan berkembar, menggunakan laluan kecemasan dan memotong barisan. Kesabaran perlu ditingkatkan semasa memandu semasa musim perayaan ini. Kita anggarkan berjuta kenderaan di jalan raya terutamanya pada 19 hingga 24 Januari," katanya pada sidang media selepas Majlis Pelancaran OP Selamat 19 Sempena Tahun Baru Cina 2023 di Jejantas Ayer Keroh, di sini.PDRM juga fokus untuk mencegah jenayah pecah rumah sepanjang perayaan menerusi OP tersebut selain meminimumkan kemalangan jalan raya.


Dasar pelaksanaan rangkaian 5G akan dibentang

KOTA BHARU, 13 Januari- Dasar pelaksanaan rangkaian 5G oleh Digital Nasional Berhad (DNB) akan dibentangkan kepada jemaah menteri sebelum penghujung suku pertama tahun ini.Menteri Komunikasi dan Digital (KKD) Fahmi Fadzil berkata, setakat ini kementerian itu telah bertemu dengan Kementerian Kewangan, pengendali syarikat komunikasi dan DNB untuk mendapatkan maklum balas mengenai perkara tersebut."Saya akan bentangkan kepada jemaah menteri dan saya percaya pihak kerajaan akan umumkan dasar berhubung pelaksanaan rangkaian 5G," katanya kepada pemberita selepas menghadiri sesi perjumpaan bersama warga KKD Kelantan di Jabatan Penyiaran Kelantan Wakaf Che Yeh di Kota Bharu, di sini.Sebelum ini, Ketua Pegawai Operasi DNB Nasution Mohamed dalam satu kenyataan berkata pelaksanaan rangkaian 5G di seluruh negara telah mencapai hampir 50% melepasi sasaran awal iaitu 40%.Fahmi turut menyampaikan sumbangan barangan keperluan kepada 50 warga KKD terjejas banjir termasuk ahli Kelab Media Kelantan Darulnaim (KEMUDI).


Seorang pelajar UPSI maut kemalangan

TANJUNG MALIM, 13 Januari- Seorang pelajar Universiti Pendidikan Sultan Idris (UPSI) maut, manakala empat yang lain cedera dalam satu kemalangan jalan raya di susur keluar tol (PLUS) di Behrang hari ini.  Mangsa, M. Yoogavani 20 tahun yang memandu, maut ditempat kejadian selepas mengalami kecederaan parah di bahagian kepala. Empat penumpang yang lain mengalami kecederaan dan menerima rawatan di Hospital Slim River.  Menurut Ketua Polis Perak, Datuk Seri Mohd Yusri Hassan Basri, ketika kejadian, kelima-lima pelajar tersebut sedang dalam perjalanan dari Batu Gajah ke UPSI.  Ketika tiba di lokasi kejadian, kenderaan yang dinaiki mangsa hilang kawalan lalu terbabas melanggar pokok di tepi jalan.  Kes diklasifikasikan bawah seksyen 41(1) Akta Pengangkutan Jalan 1987.

(Lima pelajar kemalangan jalan raya di susur keluar tol (PLUS) di Behrang)


Syarikat telco diminta baiki segera menara telekomunikasi yang rosak akibat banjir

(Timbalan Menteri Komunikasi dan Digital, Teo Nie Ching ditemu bual media selepas mengedarkantanglung kepada masyarakat Tionghoa di Kampung Cina, Kuala Terengganu)

KUALA TERENGGANU, 13 Januari - Kementerian Komunikasi dan Digital (KKD) meminta syarikat-syarikat telco membaiki segera mana-mana menara telekomunikasi yang rosak akibat banjir baru-baru ini terutamanya di Terengganu dan Kelantan.  Walaupun senarai bilangan struktur talian komunikasi terlibat dan terjejas masih belum diperolehi, KKD berharap tindakan segera dapat jalankan bagi memudahkan perhubungan komunikasi penduduk.  Timbalan Menterinya, Teo Nie Ching berkata sebelum ini pihaknya telah pun mengadakan perbincangan dengan semua syarikat telco dan meminta ia diperbaiki dalam tempoh yang singkat kerana perkhidmatan komunikasi itu merupakan keperluan asas.

"Kalau ada masalah yang belum selesai, saya memang 'welcome', maklum balas daripada penduduk di sini supaya kami boleh bawa perkara itu dan bincang dengan syarikat-syarikat telco, tetapi memang arahan telah disampaikan kepada semua syarikat telco supaya kerja-kerja pembaikan ini dilaksanakan serta-merta untuk pastikan bahawa semua orang dalam tempoh bencana juga ada perkhidmatan komunikasi," kata beliau ketika ditemui selepas mengedarkan tanglung kepada masyarakat Tionghoa bersempena kedatangan perayaan Tahun Baharu Cina di Kampung Cina, di sini hari ini.  Pada program ini, Teo singgah di beberapa buah gerai makanan dan bertemu serta beramah mesra dengan warga setempat.


Hadi Fayyadh pemain baharu Perak FC

IPOH, 13 Januari- Bekas penyerang Harimau Muda, Hadi Fayyadh Abdul Razak diumum sebagai pemain baharu Perak FC bagi menghadapi saingan Liga Super tahun ini.  Sebelum ini pemain berusia 23 tahun itu beraksi untuk pasukan Azul Claro Numazu dan Fagiano Okayama dalam saingan liga J2 dan J3 di Jepun. Kehadiran Hadi di Ipoh pastinya akan menambah sengat bahagian serangan pasukan The Bos Gaurus yang sebelum ini telah menandatangani penyerang import dari Nigeria, Christian Obiozor. Menurut Hadi, "yang paling penting sekali saya cuba bantu pasukan Perak dalam aksi perlawanan akan datang.Kita tahu Perak adalah satu pasukan yang sangat bagus."Saya rasa percaya kita akan dapat lakukan walaupun ia mengambil sedikit masa. Namun saya percaya ia boleh dilakukan," katanya kepada pemberita di sini.Sementara itu, jurulatih Perak FC, Lim Teong Kim berharap, penyokong dapat bersabar dan memberi masa buat kedua-dua pemain menyesuaikan diri dengan pasukan. "Semua orang pun memerlukan masa termasuk Hadi. Jadi saya harap semua pun boleh berikan masa dan bersabar supaya kami boleh bermain bola sepak dengan lebih baik," katanya pada sidang media selepas Majlis Pelancaran Jersi baharu Perak FC, di Stadium Perak, Ipoh di sini.

(Sidang media selepas Majlis Pelancaran Jersi baharu Perak FC)


Kementerian Pengangkutan terus pantau sistem selenggara

SEREMBAN, 13 Januari- Sistem penyelenggaraan yang lebih baik bagi tren Transit Aliran Massa (MRT) dijangka dapat diselesaikan dalam tempoh suku ketiga tahun ini.  Menteri Pengangkutan, Anthony Loke Siew Fook berkata, pihaknya juga akan terus memantau budaya penyelenggaraan berkaitan tren di negara ini bagi memastikan perkhidmatannya termasuk MRT berada pada tahap optimum sekali gus mengurangkan rungutan pengguna.  "Semalam ada gangguan di MRT laluan Kajang memang sibuk. Pihak pengurusan juga perlu memberi penjelasan berkenaan masalah teknikal yang berlaku seperti sebelum ini."Pihak pengurusan sedar, penyelenggaraan perlu dilakukan terutama membabitkan pertukaran roda-roda kereta api kita," katanya kepada pemberita di sini.  Jelasnya, pemantauan secara berterusan akan dilakukan dan penyelenggaraan tersebut dijangka mengambil masa beberapa bulan.


FAMA Perlis edar lebih 186,000 telur ayam bagi penuhi permintaan pengguna

(Pengarah FAMA Perlis, Mohd Sharizan Mansor ditemu bual media semasa meninjau proses  penerimaan telur ayam untuk agihan ke outlet FAMA seluruh Perlis)

KANGAR, 13 Januari - Lembaga Pemasaran Pertanian Persekutuan (FAMA) Perlis mengedarkan lebih 186,000 telur ayam bagi memenuhi permintaan pengguna di seluruh Perlis. FAMA Perlis mula menerima bekalan telur ayam daripada Melaka sejak pertengahan Disember lalu hingga hari ini dengan purata sebanyak 45,000 biji setiap minggu. Pengarahnya, Mohd Sharizan Mansor berkata, pihaknya mengagihkan bekalan telur ayam kepada 15 outletnya terdiri daripada usahawan bimbingan FAMA seperti AgroBazaar Rakyat, Pasar Tani dan Agrobazaar Kedai Rakyat (AKR). Telur yang dibekalkan FAMA sekurang-kurangnya dapat menampung bekalan sumber makanan berkenaan yang terjejas sebelum ini disebabkan berlakunya kekurangan pengeluaran dan dijual mengikut harga kawalan ditetapkan Kementerian Perdagangan Dalam Negeri dan Kos Sara Hidup (KPDN).

(Lembaga Pemasaran Pertanian Persekutuan (FAMA) Perlis mengedarkan lebih 186,000 telur ayam bagi memenuhi permintaan pengguna di seluruh Perlis)

Selain telur gred A, B dan C pihaknya turut membekalkan telur omega yang turut mendapat sambutan menggalakkan daripada pengguna walaupun harganya lebih mahal berbanding telur biasa. "Perlis ini bukanlah pengeluar telur ayam dan kita memang kata orang mendapatkan bekalan 100 peratus daripada negeri-negeri lain, contohnya negeri-negeri pengeluar telur ini sebenarnya banyak di Perak dan di Melaka, di Johor, jadi bila kita melihat berlakunya pengurangan pengeluaran di peringkat ladang, jadi kita cuma mendapat bekalan daripada Melaka sahaja, yang kata yang sanggup atau berusaha untuk membekalkan bekalan untuk menampung keperluan di Perlis inilah," kata beliau ketika ditemui media di Pejabat FAMA Negeri Perlis semasa meninjau proses penerimaan telur ayam untuk agihan ke outlet FAMA seluruh Perlis yang akan dilaksanakan pada Sabtu dan Ahad. FAMA Perlis akan terus membekalkan telur-telur ayam secara berkala mengikut keperluan di setiap outlet terlibat yang mana bekalan ini mampu menampung permintaan tinggi pengguna.


KPM harap pulih 17 sekolah projek 'sakit'

NIBONG TEBAL, 13 Januari- Kementerian Pendidikan (KPM) berharap dapat memulihkan 17 projek sekolah di seluruh Malaysia yang tergolong dalam kategori projek 'sakit' akan disegerakan mengikut tempoh masa yang ditetapkan.  Menurut menterinya Fadhlina Sidek, "saya rasa sekolah ini yang betul-betul kita lihat ada 17 buah termasuk di Sabah dan Sarawak. Projek ini perlu disegerakan supaya status projek tersebut boleh dipindahkan kepada tender semula, maksudnya dia bergerak mengikut jadual yang ditetapkan," katanya kepada pemberita selepas mengadakan lawatan ke sekolah-sekolah di sekitar kawasan Parlimen Nibong Tebal.  Beliau turut berkata, antara punca kelewatan menyiapkan sekolah tersebut adalah disebabkan masalah kekurangan tenaga kerja bagi melaksanakan kerja-kerja akhir yang tertangguh. Dalam perkembangan lain, beliau mahu semua pihak memberi maklumat berkenaan isu keciciran pelajar kepada pihak kementerian.Orang ramai yang mempunyai pandangan, idea dan penyelesaian berkenaan isu itu diminta bekerjasama dengan pihak KPM.


KUSKOP peruntukkan RM2 juta bantu koperasi dan ahli terjejas banjir

PASIR PUTEH, 13 Januari - Kementerian Pembangunan Usahawan dan Koperasi (KUSKOP) memperuntukkan sebanyak RM2 juta bagi membantu koperasi dan ahlinya yang terkesan banjir.  Timbalan Menterinya, Saraswathy Kandasami berkata peruntukan itu disediakan di bawah Tabung Bencana kementerian itu. Beliau berkata ketika banjir baru-baru ini, banyak koperasi dan ahlinya yang terjejas teruk dan peruntukan itu disediakan bagi membantu meringankan beban mereka.  Katanya, pihak kementerian kini sedang merekodkan jumlah kerugian yang dialami oleh koperasi dan ahlinya agar bantuan yang disalurkan dapat memberi manfaat.

(Timbalan Menteri KUSKOP, Saraswathy Kandasami pada Program Tanggungjawab Sosial Korporat bersama Gerakan Koperasi di Kampung Dalam Rhu, Pasir Puteh)

"Ada ramai ahli koperasi juga yang terjejas dan KUSKOP juga ada memperuntukkan sedikit bajet untuk menangani kerosakan, membantu dalam mereka yang terjejas dalam premis, kalau premis ke apa-apa yang terjejas akibat daripada banjir dan bagi perseorangan kita bagi bantuan seperti ini," kata beliau ketika ditemui selepas Program Tanggungjawab Sosial Korporat bersama Gerakan Koperasi di Kampung Dalam Rhu, di sini hari ini. Jelas Saraswathy, pihaknya akan mengagihkan bantuan kepada 600 keluarga terjejas banjir di sekitar Pasir Puteh dan Kuala Besut.  Ujarnya, nilai keseluruhan bantuan yang diagihkan berjumlah RM155,000 dalam bentuk bakul makanan.


Warga KKD terjejas banjir terima kunjungan Fahmi Fadzil

BACHOK, 13 Januari- Seramai 50 warga kerja Kementerian Komunikasi dan Digital (KKD) di Kelantan yang terjejas akibat banjir Disember lalu, terima kunjungan menterinya Fahmi Fadzil. Lawatan melibatkan warga kerja daripada Jabatan Penyiaran Kelantan, Jabatan Penerangan Malaysia (JaPen) Kelantan, Bernama dan ahli media yang bernaung bawah Kelab Media Kelantan Darulnaim (KEMUDI).Mereka menyifatkan lawatan itu sebagai tanda prihatin dan sokongan moral kepada mereka terkesan banjir.Pegawai Penerangan Pasir Puteh Rosli Muhammad berkata, "saya sangat terharu begitu juga dengan penduduk Kampung Alor Bakat, yang menerima kunjungan Menteri KKD bagi menyampaikan sumbangan kepada penduduk terjejas banjir."Kita pun bersama-sama meraikan kehadiran Menteri KKD," katanya di sini.Terdahulu, Fahmi turut meninjau Menara Suruhanjaya Komunikasi dan Multimedia Malaysia (SKMM) di Bendang Pak Yong, Tumpat yang turut terkesan banjir baru-baru ini.


TH laksana inisiatif kawal kenaikan kos haji

KUALA LUMPUR, 13 Januari- Kos menunaikan haji tahun ini dijangka meningkat kepada RM31,000 berbanding RM28,632 pada tahun lalu.  Menurut kenyataan Pengarah Eksekutif Haji Tabung Haji (TH), Datuk Seri Syed Saleh Abdul Rahman, TH telah memajak bangunan penginapan jemaah haji di Makkah dan Madinah untuk beberapa musim dalam usaha mengekalkan harga sewaan.  Selain itu, TH juga memeterai perjanjian jangka panjang dengan syarikat-syarikat penerbangan bagi mengurangkan kenaikan kos.  "Kos haji adalah semua kos langsung untuk menunaikan haji merangkumi tiket penerbangan, pengangkutan di Tanah Suci, sewaan bilik penginapan di Makkah dan Madinah, sajian makanan dan bayaran untuk pelbagai perkhidmatan asas kepada pihak-pihak berwajib di Arab Saudi.  "Kesemua elemen ini telah meningkat dari setahun ke setahun termasuk harga sewaan hotel," kata Syed Saleh.  Tambah beliau, faktor utama kenaikan lain ialah kadar inflasi, pergerakan pertukaran matawang asing, impak ekonomi global, isu logistik pascapandemik dan pengenalan percukaian baharu di Arab Saudi.  TH akan meneruskan bantuan Kewangan Haji untuk golongan berpendapatan rendah melalui bayaran haji secara bersasar yang diperkenalkan pada musim haji yang lalu.


Platform media sosial perlu tingkat perlindungan pengguna

KUALA TERENGGANU, 13 Januari- Kementerian Komunikasi dan Digital (KKD) menerusi Suruhanjaya Komunikasi dan Multimedia (SKMM) telah memaklumkan kepada semua penyedia media sosial agar memadam dan menurunkan video tular di bilik persalinan pakaian di sebuah butik pakaian menggunakan kamera tersembunyi.Susulan penularan video itu, Timbalan KKD Teo Nie Ching berkata, pihaknya meminta penyedia platform memastikan bahan terbabit dipadamkan atau menutup akaun yang terlibat dengan segera. Malah sebarang laporan dibuat pula adalah bawah bidang kuasa pihak polis untuk membuat siasatan, dan pihaknya bersedia membantu menerusi Cybersecurity-CSM."Semalam kami di kementerian mengadakan mesyuarat dengan meta dan TikTok. Antara agenda yang dibincangkan ialah meningkatkan perlindungan untuk semua pengguna media sosial. "Jadi untuk KKD kami akan minta platform media sosial untuk memastikan perkara sebegini akan diambil tindakan pantas, seperti menutup akaun tersebut serta-merta," katanya kepada pemberita selepas mengedar tanglung kepada masyarakat Tionghoa bersempena kedatangan Perayaan Tahun Baharu Cina di Kampung Cina, Kuala Terengganu.  Penyebaran beberapa tangkap layar rakaman video di dalam bilik persalinan di sebuah butik pakaian terkemuka di ibu negara itu mula tular di media sosial sejak dua hari lepas.


Banjir di Perak: 91 orang masih berlindung di satu PPS

IPOH, 13 Januari - Jumlah penduduk terjejas banjir di negeri Perak masih kekal 91 orang daripada 24 keluarga sehingga pukul 2 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan satu pusat pemindahan sementara (PPS) masih dibuka iaitu di daerah Kampar.

PPS Sekolah Kebangsaan Sahom beroperasi menempatkan penduduk terjejas dari Kampung Sahom, Kampar.  Banjir kilat menyebabkan beberapa rumah di kampung berkenaan terjejas selepas paras air Sungai Rias di daerah itu naik mendadak.


TNB berminat teroka peluang di Ibu Kota Nusantara

(Presiden dan Ketua Pegawai Eksekutif TNB, Dato’ Indera Ir. Baharin Din)

KUALA LUMPUR, 13 Januari- Tenaga Nasional Bhd (TNB) baru-baru ini menyerahkan Surat Hasrat (LOI) kepada Pengerusi Otorita Ibu Kota Nusantara (IKN) dengan menyatakan minat untuk meneroka dan mengambil bahagian dalam pembangunan serta operasi penyelesaian tenaga di IKN Nusantara, Indonesia merentas pelbagai teknologi seperti gas, solar, angin, hidro dan penyimpanan bateri.Dalam kenyataannya TNB menjelaskan pihaknya juga berminat untuk meneroka sebarang peluang dalam perniagaan kesalinghubungan grid melalui kerjasama dengan PT Perusahaan Listrik Negara (PLN) untuk membangunkan infrastruktur penghantaran voltan tinggi yang selamat dan boleh dipercayai di Global City for All, IKN Nusantara.Presiden dan Ketua Pegawai Eksekutif TNB, Datuk Baharin Din berkata LOI itu akan membantu memperkukuh hubungan dua hala dan kerjasama kedua-dua negara serta mempercepat pembangunan tenaga bersih di kedua-dua negara.Pada majlis itu, Baharin turut menyerahkan satu lagi LOI kepada Pengarah Perancangan Sistem dan Transmisi PLN, Evy Haryadi untuk mengkaji semula MoU sebelum ini bagi meneruskan kerjasama peralihan tenaga yang bertanggungjawab, sejajar dengan komitmen kelestarian kedua-dua syarikat tenaga.

(Penyerahkan LOI cadangan semakan semula MoU TNB dan PLN)

Beliau berkata terdapat banyak persamaan antara kedua-dua syarikat, serta TNB dan PLN akan mendapat manfaat bersama daripada perkongsian kepakaran dan pengalaman dalam menghadapi cabaran peralihan tenaga.Mengenai LOI itu, TNB mencadangkan agar MoU disemak bagi membolehkan kedua-dua utiliti menghidupkan kembali kajian penerokaan pembangunan kemudahan kesalinghubungan voltan tinggi antara Sumatera, Indonesia dan Semenanjung Malaysia.“Rangkaian antara Sumatera dan Semenanjung Malaysia adalah sebahagian daripada Grid Tenaga Asean.“Apabila projek ini siap kelak, negara-negara di rantau Asean akan dapat berkongsi sumber penjanaan Tenaga Boleh Baharu (TBB), mengambil bahagian dalam perdagangan tenaga pelbagai hala dan menyediakan keselamatan tenaga untuk rantau ini,” katanya.


PM santuni penduduk Negeri Sembilan: Nikmati cendol, solat Jumaat bersama rakyat

AMPANGAN, 13 Januari- Perdana Menteri, Datuk Seri Anwar Ibrahim hari ini meluangkan masa menyantuni penduduk Negeri Sembilan.Beliau berkesempatan menjamu selera di kedai Cendol Songkok Tinggi di Kampung Jiboi Baru, Seremban.Ketibaan Datuk Seri Anwar kira-kira pukul 12.30 tengah hari disambut Menteri Besar, Datuk Seri Aminuddin Harun serta Exco Pelaburan, Perindustrian, Keusahawanan, Pendidikan dan Modal Insan Negeri Sembilan, Datuk Dr Mohamad Rafie Ab Malek.  Pengunjung kedai berkenaan tidak melepaskan peluang merakam foto bersama Perdana Menteri kesepuluh itu.  Pemilik kedai Cendol Songkok Tinggi turut teruja menerima kunjungan Anwar. "Berbaur perasaan juga sangat terkejut sebab apa kami ada masa yang amat pendek untuk melakukan persiapan dan juga kami rasa amat berbesar hati kerana beliau sangguo datang ke Cendol Songkok Tinggi Seremban."Kami harap dia meneruskan usaha-usaha untuk membangunkan Malaysia secara kesuluruhannya dengan lebih berkesan lagi lepas pasca-COVID ini."Kita tahu satu dunia terkesan jadi kita amat berharap dia bantu semua untuk mendengar keluhan rakyat dan juga seterusnya membangunkan ekonomi negara kita secara keseluruhan," kata pengusaha Cendol Songkok Tinggi, Ahmad Dani Daud. Anwar kemudian menunaikan Solat Jumaat di Masjid Dato Kelana Petra Mohd Yusof, Sikamat.

(Perdana Menteri, Datuk Seri Anwar Ibrahim berkesempatan menjamu selera di kedai Cendol Songkok Tinggi di Kampung Jiboi Baru, Seremban)


Program TVET bakal dilaksana secara besar-besaran

KUALA LUMPUR, 13 Januari- Program Pendidikan Teknikal Dan Latihan Vokasional (TVET) akan dilaksanakan secara besar-besaran.Pelaksanaannya, mengambil kira kelompok miskin desa, separa bandar dan bandar.Jelas Presiden UMNO, Datuk Seri Dr Ahmad Zahid Hamidi, sinergi antara Kementerian Pelajaran dan Kementerian Sumber Manusia perlu diperkasa bagi memastikan kebolehpasaran pelajar. "Antara fokus perlu diberi perhatian adalah kita mahu melihat peluang pekerjaan, peluang perniagaan, latihan semula dan nilai tambah kemahiran, padanan pekerjaan sesuai dengan kelayakan mesti dilaksanakan segera. Ini memandangkan ramai graduan yang tidak memegang jawatan setara dengan kelayakan mereka. Kita juga mahu tumpuan turut diberikan kepada pelajar-pelajar lepasan sekolah," katanya ketika menyampaikan ucapan dasar di Perhimpunan UMNO 2022 di ibu negara.

Dalam pada itu, perwakilan UMNO diberi kepercayaan untuk menentukan keperluan mempertandingankan jawatan utama presiden dan timbalan presiden.Ahmad Zahid yang juga Presiden UMNO yakin ahlinya mampu menilai secara komprehensif bagi menyelesaikan kemelut berkenaan.  "Saya mendengar lontaran-lontaran pandangan yang menyentuh soal pemilihan parti khususnya jawatan utama presiden dan timbalan presiden parti. Ada yang mahu kedua-dua jawatan ini tidak dipertandingkan dan tidak kurang juga yang mahu ia dipertandingkan. Sebagai seorang yang yakin kepada proses demokrasi, saya menyerahkan kepada para perwakilan untuk menentukannya. Namun, saya yakin ahli-ahli UMNO boleh menilai yang mana kaca yang mana permata," katanya.


UMNO Pusat tetap bersama UMNO Sabah - Zahid

KUALA LUMPUR, 13 Januari- UMNO menyokong pelaksanaan segera Perjanjian Malaysia 1983 (MA63). Presiden UMNO, Datuk Seri Dr Ahmad Zahid Hamidi berkata pemindahan ibu kota Indonesia ke Kalimantan Timur, menjadikan kedudukan Sabah dan Sarawak lebih strategik sebagai kawasan membangun. "UMNO berpendirian Sabah dan Sarawak adalah rakan politik strategik. Dengan itu, sebarang bentuk kerajaan Malaysia pada masa sekarang dan masa hadapan, UMNO tetap memilih untuk bersama-sama dengan rakan-rakan politik dari wilayah berkenaan demi kestabilan Malaysia. Malah apa yang berlaku akhir-akhir ini di Sabah, saya ingin membuat penegasan bahawa UMNO Pusat akan tetap bersama dengan UMNO Sabah," katanya ketika menyampaikan ucapan dasar di Perhimpunan UMNO 2022 di ibu negara.

(UMNO menyokong pelaksanaan segera Perjanjian Malaysia 1983 (MA63)

Dalam pada itu, Ahmad Zahid berkata rangkaian 5G perlu diperluas di kawasan luar bandar demi mewujudkan sistem komunikasi yang lebih holistik dan efisien.Beliau yang juga Menteri Kemajuan Desa dan Wilayah berkata, sistem pendidikan negara perlu bergerak seiring perkembangan digital.  Ini merangkumi pendedahan maklumat yang lebih luas menerusi capaian internet yang lebih dinamik selain melahirkan pelajar berketerampilan seiring keperluan industri.


KPDN umum tiga inisiatif pengurangan kompaun

KUALA LUMPUR, 13 Januari- Kementerian Perdagangan Dalam Negeri dan Kos Sara Hidup (KPDN) melalui agensinya, Suruhanjaya Syarikat Malaysia (SSM) mengumumkan tiga inisiatif pengurangan kompaun.Inisiatif yang diumumkan Menterinya Datuk Seri Salahuddin Ayub sebelum ini, akan dilaksanakan berkuat kuasa serta merta bagi membantu meringankan beban kewangan komuniti korporat.Inisiatif pertama melibatkan pengurangan kompaun 90% daripada nilai asal ke atas syarikat yang berstatus ‘dissolved’ bawah Akta Syarikat 1965 dan Akta Syarikat 2016.Ia bagi meringankan beban kewangan pengarah dan syarikat yang telah tutup.SSM menerusi satu kenyataan memaklumklan, inisiatif itu turut melibatkan pengurangan kompaun 90% daripada nilai asal kompaun bagi semua kesalahan lazim bawah Akta Syarikat 2016.Pengurangan kompaun akan diberikan kepada syarikat selepas pematuhan terhadap kegagalan atau kesalahan diambil tindakan oleh pihak syarikat.Pelaksanaan inisiatif itu dapat membantu komuniti korporat untuk meneruskan perniagaan dalam persekitaran perniagaan yang mencabar.Sementara itu, SSM juga akan meneruskan pengurangan kompaun 90% daripada nilai asal kompaun bagi semua kesalahan bawah Akta Syarikat 1965. Inisiatif tersebut bagi memastikan data yang disimpan berhubung entiti syarikat dalam pendaftaran SSM adalah terkini dan juga bagi mendorong syarikat mematuhi amalan tadbir urus terbaik khususnya serah simpan Penyata Kewangan serta maklumat terkini di SSM.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)


Penggunaan elektrik berlebihan punca kebakaran

KUALA LUMPUR, 13 Januari- Bangunan kediaman bertingkat serta premis kedai mencatatkan statistik kebakaran tertinggi dilaporkan Jabatan Bomba dan Penyelamat Malaysia (JBPM) pada tahun lalu.Manakala punca kebakaran yang kerap dilaporkan adalah akibat penggunaan elektrik berlebihan dengan menggunakan sambungan wayar.Justeru Pengarah Bahagian Keselamatan Kebakaran JBPM, Datuk Ts. Ahmad Izram Osman menasihati orang ramai supaya lebih berhati-hati dengan penggunaan plug yang berlebihan terutama ketika musim perayaan."Pertamanya jika ramai orang dalam rumah menggunakan elektrik dan penggunaannya berlebihan, ia mungkin boleh terlebih had dimana kebakaran boleh terjadi. Demi keselamatan, orang ramai diminta mengelakkan penggunaan seperti itu," katanya selepas menjadi tetamu dalam rancangan Selamat Pagi Malaysia di Angkasapuri, di sini.

Selain itu, Ahmad Izram tidak menggalakkan pemasangan jeriji jenis kekal di rumah kediaman dan sebaiknya memasang jeriji yang boleh dibuka dari dalam rumah bagi memudahkan penghuni rumah melepaskan diri ketika kecemasan seperti kebakaran. Jeriji yang biasanya dipasang di bahagian tingkap menghadap ke arah balkoni adalah selamat jika berlaku kebakaran.


PLUS tambah 12 lorong RFID, kurangkan kesesakan di plaza tol - Nanta

KUALA LUMPUR, 13 Januari- PLUS Expressway Berhad akan menambah 12 lorong teknologi Identifikasi Frekuensi Radio (RFID) selewat-lewatnya pertengahan April ini sebagai permulaan susulan rungutan pengguna lebuh raya berhubung kekurangan lorong berkenaan yang menyebabkan kesesakan.Menteri Kerja Raya Datuk Seri Alexander Nanta Linggi hari ini menerusi satu hantaran Facebook berkata keputusan menambah 12 lorong RFID dicapai hasil pertemuan beliau dengan wakil dari Kumpulan Touch 'n Go Malaysia, Lembaga Lebuhraya Malaysia dan PLUS Malaysia pagi tadi.“Berdasarkan rungutan yang banyak diterima, rata-rata pengguna transaksi ini mengeluh mengenai kekurangan laluan transaksi RFID yang menyebabkan kesesakan teruk di plaza tol. Isu keselamatan juga turut dibangkitkan di mana pengguna jalan raya mempersoalkan kedudukan laluan RFID di plaza tol yang berubah-ubah yang telah menyebabkan kemalangan.“Dalam pertemuan ini, saya sudah mengarahkan tindakan diambil secepat mungkin yang menjurus kepada penyelesaian masalah di samping memastikan keselamatan semua pihak terjamin."Kesepakatan sudah dicapai dan pihak PLUS Expressway Berhad sudah bersetuju untuk menambah lorong RFID demi keselesaan pengguna. Buat permulaan, sebanyak 12 lorong akan ditambah selewat-lewatnya pertengahan April ini,” katanya dalam hantaran di laman Facebook. Sistem RFID menggunakan cip frekuensi radio yang terkandung dalam satu pelekat yang ditampal pada sesebuah kenderaan dan akan menggantikan peranan peranti tag pintar (SmartTAG).


Bukit Larut ditutup akibat tanah runtuh, pokok tumbang

IPOH, 13 Januari- Pusat Peranginan Bukit Larut ditutup sepenuhnya kepada umum ekoran kejadian tanah runtuh akibat hujan lebat pada pukul 3.00 petang semalam.Menurut kenyataan yang dikongsi menerusi Facebook Pengurusan Bukit Larut, kejadian tanah runtuh itu mengakibatkan laluan utama kawasan itu terhalang oleh keadaan tanah dan pokok tumbang.Susulan kejadian itu, kawasan peranginan berkenaan telah ditutup sepenuhnya daripada sebarang aktiviti bagi mengelak risiko. "Kita akan maklumkan dan kemas kini tempoh penutupan ini selepas pemeriksaan tahap keselamatan dilakukan pihak Jabatan Kerja Raya (JKR) kelak," menurut kenyataan itu.Kejadian tanah runtuh juga turut berlaku di laluan jalan berdekatan Tea Garden Bukit Larut.

Kejadian tanah runtuh itu mengakibatkan laluan utama kawasan itu terhalang oleh keadaan tanah dan pokok tumbang / FOTO FB Pengurusan Bukit Larut

Pihak JKR telah mengambil langkah keselamatan segera dengan memasang plastik menutupi kawasan yang runtuh bagi mengelak kesan hakisan berterusan, malah kon dan pita keselamatan telah dipasang di sepanjang jalan yang terlibat bagi menanda laluan yang terjejas.


Jangan pandang remeh isu kesihatan mental - Pakar

KUALA LUMPUR, 13 Januari- Aspek kesihatan fizikal dan mental perlu seimbang memandangkan ia mampu memberi kesan kepada kehidupan seharian serta hubungan dalam komuniti.Pegawai Perubatan Sarjana Latihan Pakar Perubatan Keluarga, Hospital Shah Alam, Dr. Muhamad Farid Azraai Muhar berkata, masyarakat tidak boleh memandang remeh isu kesihatan mental memandangkan 2.3 peratus rakyat Malaysia sudah mengalami masalah kesihatan itu.Menurut statistik Kajian Kesihatan dan Morbiditi Kebangsaan 2019, 500,000 orang mengalami kemurungan manakala bagi kanak-kanak pula melibatkan 424,000 orang.

"Kita perlu menjaga kesihatan fizikal, elakkan daripada merokok, mengambil alkohol secara berlebihan agar kesihatan mental kita sihat. Aktiviti seperti senaman, bersosial dan mengamalkan tabiat hidup yang seimbang, dapat membantu dalam memastikan kesihatan mental serta fizikal dijaga dengan baik," katanya ketika menjadi tetamu dalam Selamat Pagi Malaysia di Angkasapuri, di sini.


Tan Sri Michelle membanggakan negara- PM

KUALA LUMPUR, 13 Januari- Pencapaian aktres kelahiran Malaysia, Tan Sri Michelle Yeoh meraih trofi Pelakon Wanita Terbaik pada Anugerah Golden Globe diharap dapat memberi inspirasi kepada budayawan dan seniman tempatan untuk terus berkarya dan mencambah bakat kreatif lagi berkualiti. Perdana Menteri berkata, trofi mahsyur Anugerah Golden Globe yang berjaya dirangkul Tan Sri Michelle ternyata membanggakan negara dan rakyat terutamanya peminat filem. "Saya utus tahniah buat tokoh budayawan dan seniwati Tan Sri Michelle Yeoh atas pencapaian tingkat tinggi dalam industri seni perfileman tatkala meraih trofi Pelakon Wanita Terbaik Muzikal/Komedi. "Saya amat berharap pencapaian Tan Sri Michelle ini memberi inspirasi kepada budayawan dan seniman tempatan untuk terus berkarya dan mencambah bakat kreatif lagi berkualiti,"katanya menerusi hantaran di Facebook.Perdana Menteri turut berkata akan menonton filem yang dibintangi Tan Sri Michelle Yeoh, ‘Everything Everywhere All at Once’ dalam masa terdekat. "Tahniah dari seluruh rakyat Malaysia!"katanya.

Berita berkaitan : Michelle Yeoh rangkul Golden Globes


Perjanjian persefahaman, cerminan negara lebih progresif dan stabil

KUALA LUMPUR, 13 Januari- Perjanjian persefahaman yang dibentuk dalam Kerajaan Perpaduan menjadi cerminan negara yang lebih progresif dan stabil.  Malah penubuhan sekretariat khas antara parti berperanan memperkukuh kerjasama politik selain memberi tumpuan kepada isu kos sara hidup rakyat. Presiden UMNO, Datuk Seri Dr Ahmad Zahid Hamidi berkata, usaha pemulihan ekonomi juga amat penting setelah negara dilanda pandemik COVID-19.

(Malah penubuhan sekretariat khas antara parti berperanan memperkukuh kerjasama politik selain memberi tumpuan kepada isu kos sara hidup rakyat)

"Melalui sekretariat ini di peringkat kerajaan, kita mencari titik persefahaman dan kebersamaan bagi menterjemahkan janji-janji yang telah dibuat kepada rakyat. Paling ketara,semua parti menyentuh tentang soal kos sara hidup, yang pada dasarnya boleh dilaksanakan. Ia merupakan manifestasi bersama kesemua parti dalam Kerajaan Perpaduan. Kita berharap, usaha penterjemahan manifestasi kesemua agenda pembelaan rakyat, akan dapat dilaksanakan dengan segera." katanya ketika menyampaikan ucapan dasar di Perhimpunan UMNO 2022 di ibu negara.


JAKIM nasihat pengguna elak beli produk yang mempunyai status halal meragukan

KUALA LUMPUR, 13 Januari- Bahagian Hab Halal Jabatan Kemajuan Islam Malaysia (JAKIM) menasihatkan pengguna muslim agar tidak membeli produk yang mempunyai logo halal meragukan.  Baru-baru ini tular di media sosial mengenai status halal produk gula-gula lembut berinti jem mengandungi bahan ‘gelatin babi’ yang banyak dijual di pasaran terutama menerusi aplikasi Tiktok Shop.  Menerusi hantaran di laman sosial rasmi Bahagian Hab Halal JAKIM, siasatan telah dilakukan dan mendapati logo Halal Food Council International Malaysia & Asia Region yang tertera pada produk itu tidak diiktiraf JAKIM.  Perkara ini telah mengundang keresahan dan salah faham masyarakat terhadap pensijilan Halal Malaysia.

Penggunaan logo halal tersebut adalah menyalahi Akta Perihal Dagangan 2011 dan boleh dikenakan tindakan melalui peruntukan perundangan yang berkaitan di negara ini.  Bagi mendapat kepastian status logo halal sesuatu produk, pengguna boleh membuat semakan status halal di Portal Rasmi Halal Malaysia atau aplikasi Smart Halal dan Verify Halal.


Jumlah mangsa banjir di Terengganu meningkat, Perak kekal

KUALA LUMPUR, 13 Januari- Jumlah mangsa banjir di Terengganu meningkat manakala di Perak kekal setakat pagi ini.Di Terengganu, jumlah mangsa banjir di Hulu Terengganu bertambah kepada 71 orang berbanding 43 orang malam tadi.Sekretariat Jawatankuasa Pengurusan Bencana Negeri (JPBN) Terengganu dalam kenyataan memaklumkan kesemua mangsa daripada 23 keluarga itu ditempatkan di pusat pemindahan sementara (PPS) Balai Raya Kampung Kemat.Penduduk berkenaan dipindahkan susulan kediaman mereka dinaiki air secara mengejut sejak pukul 6.00 petang semalam.

Kenyataan turut menyatakan pada masa ini cuaca mendung dan hujan sedang melanda beberapa tempat di Terengganu.Di Perak, jumlah mangsa banjir yang ditempatkan di PPS Sekolah Kebangsaan (SK) Sahom, Kampar kekal 91 orang setakat pukul 8.00 pagi.


Dadah lebih RM58,000 dirampas, lima lelaki ditahan

SUNGAI PETANI, 13 Januari- Polis merampas dadah bernilai lebih RM58,000 selepas menyerbu sebuah pondok berhampiran kandang lembu Kampung Sungai Division, di sini.Ketua Polis Daerah Kuala Muda ACP Zaidy Che Hassan berkata dalam serbuan Isnin lalu itu, dua lelaki tempatan dan seorang warga asing ditahan. Tiga suspek berusia antara 22 hingga 36 tahun dan masing-masing merupakan pemandu lori, peladang sawit dan tidak bekerja."Jabatan Siasatan Jenayah Narkotik Ibu Pejabat Polis Kontinjen Kedah menemui dadah jenis heroin dengan anggaran berat 1,660.5 gram dan dadah jenis syabu dengan anggaran berat 1,007.5 gram. Turut dirampas ialah alat-alat yang digunakan untuk membungkus dadah," katanya menerusi kenyataan.

(Susulan serbuan pertama itu, dua lagi lelaki tempatan ditahan dihadapan kandang lembu terbabit dalam tempoh lebih dua jam selepas tangkapan pertama)

Susulan serbuan pertama itu, dua lagi lelaki tempatan ditahan dihadapan kandang lembu terbabit dalam tempoh lebih dua jam selepas tangkapan pertama. Suspek berusia 35 tahun merupakan pengembala lembu dan seorang lagi berumur 36 tahun bekerja sebagai pengawal keselamatan. Keseluruhan rampasan membabitkan dadah dan lima buah motosikal serta wang tunai RM1,700 berjumlah RM87,569. Kesemua suspek direman tujuh hari dan kes disiasat dibawah Sekyen 39B Akta Dadah Berbahaya 1952.


Mayat lelaki dalam guni ditemukan di Klang

SHAH ALAM, 13 Januari - Satu mayat lelaki yang mulai mereput ditemukan di dalam sebuah guni di tepi jalan sekitar Aman Perdana, Klang petang semalam. Ketua Polis Daerah Klang Utara ACP S. Vijaya Rao berkata pada kira-kira 6.10 petang, pihaknya menerima aduan berkenaan satu mayat yang ditemukan oleh orang awam di dalam guni berwarna putih di tepi Jalan Persiaran Aman Perdana 1, Aman Perdana, Klang. “Siasatan awal yang dijalankan mendapati mayat dalam keadaan berbungkus di dalam guni putih dan keadaan mayat telah mulai mereput. Mayat itu tidak dapat dikenal pasti bangsanya,”.“Keadaan mayat hanya memakai kain sarung berwarna biru tanpa berbaju dan dihantar ke Hospital Shah Alam bagi tujuan bedah siasat,” katanya dalam kenyataan hari ini. Beliau berkata kes disiasat di bawah Seksyen 302 Kanun Keseksaan dan jika sabit kesalahan boleh dikenakan hukuman gantung mandatori.

Orang awam yang mempunyai maklumat berkenaan kes itu diminta menghubungi Pegawai Penyiasat ASP You Swee Leong menerusi nombor telefon 012-4071452 atau Ibu Pejabat Polis Daerah Klang Utara (03-32912222) atau mana-mana balai polis berhampiran. - BERNAMA


Cerita bulanan KKD lapor prestasi kementerian setiap bulan- Fahmi

KUALA LUMPUR, 13 Januari- Kementerian Komunikasi dan Digital (KKD) telah memulakan program “Cerita Bulanan KKD” iaitu perkongsian di media sosial mengenai ringkasan inisiatif-inisiatif yang dilaksanakan kementerian itu bagi setiap bulan bermula Disember lepas. Menteri berkenaan Fahmi Fadzil menerusi hantaran di Twitter dan Facebook beliau berkata beliau berpegang teguh dengan konsep “Rakyat adalah Majikan” oleh itu, rakyat sebagai majikan wajib tahu perkembangan dan hasil kerja menteri.

(Menteri Komunikasi dan Digital, Fahmi Fadzil/BERNAMA)

“Atas sebab itu, KKD tekad untuk melaporkan Cerita Bulanan KKD kepada rakyat pada tiap bulan. Biarlah rakyat menilai hasil kerja kami,” menurut beliau. Menerusi hantaran itu, beliau turut berkongsi video dan gambar untuk melaporkan tujuh tumpuan utama bagi Disember lepas iaitu siaran percuma Piala Persekutuan Bola Sepak ASEAN (AFF) dan Pelan Data Perpaduan: Lebih Laju, Lebih Murah, Lebih Data.Selain itu, langkah KKD menyediakan Internet berkelajuan 800Mbps untuk memudahkan urusan anggota penyelamat bertugas ketika tragedi tanah runtuh di Batang Kali, Selangor, mengaktifkan 471 stesen pemancar komunikasi yang terjejas pasca banjir serta Tabung Bantuan Bencana KKD yang telah menyalurkan RM1 juta kepada mangsa banjir. Fahmi berkata ini termasuk siasatan segera berkenaan pembocoran data peribadi dan mengadakan libat urus dengan agensi berkaitan, selain menjalinkan kerjasama strategik antara kementerian dan penyedia perkhidmatan media sosial bertujuan membendung kandungan provokatif melibatkan 3R Raja (Royalty), Agama (Religion), Kaum (Race).-BERNAMA


Kolaborasi YVATM, PTPTN, manfaat anak-anak Veteran ATM melanjutkan pengajian

KUALA LUMPUR, 13 Januari- Yayasan Veteran ATM (YVATM) dan Perbadanan Tabung Pendidikan Tinggi Nasional (PTPTN) memeterai Memorandum Persefahaman dalam usaha menyantuni keperluan pendidikan anak Veteran ATM.Ketua Eksekutif PTPTN, Ahmad Dasuki Abdul Majid optimis kerjasama itu akan memaksimumkan fungsi dan peranan kedua-dua agensi agar dapat dimanfaatkan untuk kepentingan masyarakat terutama dalam penabungan untuk pendidikan tinggi."PTPTN akan menerima sumbangan berjumlah RM1 juta daripada YVATM melalui program insentif simpanan anak Veteran ATM.

(Ketua Eksekutif PTPTN, Ahmad Dasuki Abdul Majid)

"Seramai 1,000 anak Veteran ATM yang lahir pada tahun 2022 akan menerima sumbangan dalam bentuk akaun simpan SSPN Prime berjumlah RM1,000.00 setiap seorang", katanya.Beliau berkata demikian ketika berucap pada Majlis MoU antara PTPTN dan YVATM di ibu negara.Sementara itu, Ketua Pegawai Eksekutif YVATM, Mejar Jeneral Zambery Jefry Darus berkata bantuan RM1,000.00 itu akan memastikan anak-anak dapat membiayai kos melanjutkan pengajian ke institusi pengajian tinggi selepas berumur 18 tahun."Jumlah simpanan akan bertambah pada setiap tahun mengikut kadar dividen yang diumumkan oleh PTPTN."Simpanan ini juga menyediakan perlindungan takaful secara percuma yang memberikan manfaat khairat kematian berjumlah RM 2,000.00 kepada waris sepanjang tempoh tabungan", katanya.Bagi menyokong kerjasama itu, PTPTN turut memberi sumbangan dalam bentuk akaun Simpan SSPN Prime berjumlah RM50,000.00 bagi Program Dermasiswa Anak Anggota dan Veteran ATM. Sumbangan itu akan diberi kepada 500 anak anggota dan veteran ATM yang berjaya melanjutkan pengajian ke Universiti Tun Abdul Razak (UNITAR). Menerusi MoU yang dimeterai tersebut, PTPTN dan YVATM bersetuju untuk mengadakan kolaborasi dalam pelbagai program untuk manfaat kakitangan serta tanggungan, keluarga dan masyarakat.Antaranya Program Insentif Simpanan Anak Veteran ATM termasuk Program Dermasiswa Anak ATM dan Veteran ATM.


Peruntukan mengurus, pembangunan dalam Belanjawan 2023, dijangka kekal

PUTRAJAYA, 12 Januari- Peruntukan mengurus dan pembangunan dalam Belanjawan 2023 yang bakal dibentang, dijangka kekal.

Bagaimanapun tegas Menteri Ekonomi, Rafizi Ramli, ia hanya akan dimuktamadkan menjelang pembentangan 24 Februari depan.Belanjawan tersebut juga bakal mengambil kira data prestasi ekonomi suku tahun keempat dan keseluruhan tahun 2022 yang bakal diumumkan dalam masa terdekat.

"Saya rasa ekonomi Malaysia untuk 2022 adalah lebih baik berbanding jangkaan. Tetapi kita juga perlu mengambil kira ekonomi global. Malaysia tidak terkecuali daripada terkesan. Kita akan meneliti perkara ini dalam dua tiga minggu lagi menjelang belanjawan", katanya.

Rafizi optimis prospek pertumbuhan tahun ini selari unjuran dibuat Bank Negara di sebalik ketidaktentuan global.Tumpuan juga kepada penjimatan kos projek pembangunan yang berpotensi memberi kesan gandaan optimum. Rafizi ditemui pada Pelancaran Platform Perkongsian Data Terbuka OpenDOSM NextGen oleh Jabatan Perangkaan di Putrajaya.


Waspada ketika lalui kawasan cerun berisiko runtuh - JAKOA

(Kawasan berisiko itu bagaimanapun hanya melibatkan kawasan laluan keluar dan masuk, tidak membabitkan petempatan penduduk Orang Asli)

GUA MUSANG, 12 Januari- Jabatan Kemajuan Orang Asli (JAKOA) menasihati masyarakat Orang Asli di pedalaman daerah Gua Musang, Kelantan agar menjaga keselamatan diri ketika melalui kawasan cerun berisiko runtuh.  Timbalan Pengarah JAKOA Kelantan dan Terengganu, Roslina Bun berkata pihaknya mengenal pasti beberapa kawasan cerun berisiko tinggi berlaku tanah runtuh terutama ketika musim hujan di sekitar Pos Bihai ke Pos Balar.  Kawasan berisiko itu bagaimanapun hanya melibatkan kawasan laluan keluar dan masuk, tidak membabitkan petempatan penduduk Orang Asli.  "Jadi saya di kesempatan ni nak menasihatkan kepada semua penduduk Orang Asli di kawasan pedalaman untuk lebih menjaga keselamatan dan juga menggunakan laluan yang lebih selamat bagi memastikan mereka selamat sepanjang perjalanan untuk keluar."Kita faham mereka terpaksa menempuhi jalan yang cukup berliku untuk keluar ke bandar bagi mendapatkan bekalan makanan terutamanya. Kawasan berisiko itu adalah kawasan sekitar Bihai ke Balar," Kata Roslina  Pada akhir Disember tahun lalu, JAKOA melakukan operasi penghantaran 23 tan bakul makanan menggunakan tiga buah helikopter Unit Udara Jabatan Bomba dan Penyelamat Malaysia (JBPM) ke enam buah petempatan Orang di Gua Musang selepas jalan perhubungan rosak dan tanah runtuh ketika musim tengkujuh.

(Waspada ketika lalui kawasan cerun berisiko runtuh/Foto fail)


Penduduk terjejas banjir di Kampar kekal 91 orang

KAMPAR, 12 Januari- Jumlah penduduk terjejas banjir di Kampar kekal 91 orang daripada 24 keluarga, setakat 10.00 malam. Sekretariat Jawatankuasa Pengurusan Bencana Negeri menerusi kenyataan memaklumkan, satu Pusat Pemindahan Sementara (PPS) masih dibuka iaitu di daerah Kampar.  PPS Sekolah Kebangsaan Sahom beroperasi menempatkan penduduk terjejas dari Kampung Sahom, Kampar.

PPS tersebut dibuka malam semalam selepas kampung terbabit dilanda banjir kilat susulan hujan lebat pada sebelah petang semalam.

Banjir kilat menyebabkan beberapa rumah di kampung berkenaan terjejas selepas paras air Sungai Rias naik mendadak.

(Banjir kilat menyebabkan beberapa rumah di kampung berkenaan terjejas selepas paras air Sungai Rias naik mendadak/Foto JBPM


NIBONG TEBAL, 12 Januari- Projek menaik taraf jambatan merentasi Sungai Kerian dan pembinaan jejambat merentasi persimpangan jalan Persekutuan ke Jalan Transkrian Seberang Perai Selatan yang mengalami sedikit kelewatan dijangka siap pada Februari 2025.  Apabila siap kelak, jambatan dan jejambat itu akan mengurangkan kesesakan trafik dari Pulau Pinang ke Perak, sekali gus menjimatkan masa perjalanan pada waktu puncak selain mengatasi masalah banjir kilat di kawasan itu.  Menteri Kerja Raya, Datuk Seri Alexander Nanta Linggi berkata kelewatan projek tersebut berpunca daripada isu berkaitan pengambilan balik tanah sebuah rumah ibadat.  Bagaimanapun projek yang menelan kos RM209 juta itu tidak akan mengakibatkan sebarang pertambahan kos akibat kelewatan.  Difahamkan, tarikh siap kerja asal adalah pada 7 Julai tahun depan selepas pemilikan tapak diperoleh pada 8 Julai tahun lalu.  "Jadi maknanya dia bukan terlewat terlalu teruklah. Ini kerana ada masalah dengan pengambilan tanah. Dan masalah itu saya difahamkan telah diselesaikan bersama pemegang taruh yang berkenaan dan kita harapkan dapat diselesaikan dalam masa terdekat dan kita harapkan projek ini berjalan lancar selepas ini," kata Alexander Nanta selepas selesai sesi lawatan projek tersebut di sini.

(Datuk Seri Alexander Nanta berkata Projek naik taraf jambatan, jejambat kurangkan kesesakan trafik Pulau Pinang-Perak)


Dua pengedar dadah ditahan

ALOR SETAR, 12 Januari- Polis di Taman Rajawali Indah, Alor Setar berjaya menahan dua lelaki yang dipercayai pengedar dadah dalam satu operasi awal pagi tadi.Ketua Polis Daerah Kota Setar ACP Ahmad Shukri Mat Akhir menerusi kenyataan berkata, dalam operasi terbabit 357.35 gram dadah jenis heroin dan 5.62 gram syabu dirampas. Polis percaya rumah tersebut digunakan oleh kedua-dua suspek masing-masing berumur 40 dan 43 tahun untuk membungkusnya semula sebelum diedarkan kepada penagih-penagih dadah tempatan.Turut dirampas sebuah motosikal dan wang tunai berjumlah RM660 dipercayai diperoleh hasil daripada aktiviti pengedaran dadah. Jumlah rampasan dadah dan sitaan dalam operasi itu dianggarkan sebanyak RM15,000.Kedua-dua suspek didapati positif morfin dalam ujian saringan awal air kencing selain mempunyai dua rekod jenayah dan direman selama tujuh hari.Kes disiasat dibawah Seksyen 39B Akta Dadah Berbahaya (ADB) 1952 dan Bahagian III ADB (Pelucuthakan Harta) 1988.

(Dadah yang dirampas dalam operasi di Taman Rajawali Indah)


Projek naik taraf Jambatan Kerian siap 2025

NIBONG TEBAL, 12 Januari-Projek menaik taraf jambatan merentasi Sungai Kerian dan pembinaan jejambat merentasi persimpangan jalan Persekutuan ke Jalan Transkrian Seberang Perai Selatan, yang mengalami sedikit kelewatan dijangka siap pada Februari 2025. Naik taraf tersebut dijangka akan mengurangkan kesesakan trafik dari Pulau Pinang ke Perak, menjimatkan masa perjalanan pada waktu puncak selain mengatasi masalah banjir kilat di kawasan itu. Menteri Kerja Raya, Datuk Seri Alexander Nanta Linggi berkata kelewatan projek tersebut berpunca daripada isu berkaitan pengambilan balik tanah sebuah rumah ibadat. Bagaimanapun menurutnya kelewatan projek yang menelan kos 209 juta itu tidak akan mengakibatkan sebarang pertambahan kos.Difahamkan, tarikh siap kerja asal adalah pada 7 Julai tahun depan selepas pemilikan tapak diperoleh pada 8 Julai tahun lalu.

"Jadi projek itu tidak terlalu lewat kerana terdapat masalah pengambilan tanah. Masalah tersebut telah pun diselesaikan bersama pemegang taruh dan saya harap projek dapat diselesaikan dalam masa terdekat", ujar beliau yang ditemui selepas selesai sesi lawatan projek tersebut di Nibong Tebal, petang tadi.

(Menteri Kerja Raya, Datuk Seri Alexander Nanta Linggi)


Warga emas maut dalam kebakaran

PADANG BESAR, 12 Januari- Seorang warga emas berumur 61 tahun maut dalam kebakaran di sebuah rumah di Felcra Lubuk Sireh, Kaki Bukit.Ketua Polis Daerah Padang Besar ACP Mohd Shokri Abdullah dalam kenyataannya berkata, bilik gerakan Ibu Pejabat Polis Daerah Padang Besar menerima panggilan mengenai kebakaran berkenaan kira-kira 1.20 petang.Sebuah jentera bomba dari Balai Bomba dan Penyelamat Padang Besar diketuai Penguasa Kanan Bomba, Nur Ahmad Zaki Nor bersama 12 anggota dari Balai Bomba dan Penyelamat Padang Besar dan sebuah jentera bomba bergegas ke lokasi kebakaran tujuh minit kemudian.Kebakaran berkenaan memusnahkan 75% rumah yang didiami mangsa. Bagaimanapun, api berjaya dikawal kira-kira pukul 1.35 petang.Mayat mangsa ditemui anggota bomba dalam sebuah bilik dan dibawa ke Hospital Sultanah Bahiyah, Alor Setar untuk bedah siasat.Punca kejadian dan jumlah kerugian masih dalam siasatan pihak forensik Jabatan Bomba dan Penyelamat Negeri.

(Rumah terbakar di Felcra Lubuk Sireh, Kaki Bukit)


Pelaksanaan intervensi jamin sekuriti makanan

KUALA TERENGGANU,12 JANUARI- Pelaksanaan intervensi dalam pemasaran telur ayam adalah bagi memastikan kecekapan pengurusan rantaian bekalan.  Pengarah Lembaga Pemasaran Pertanian Persekutuan (FAMA) negeri, Nukman Hashim berkata, "inisiatif itu bagi menjamin sekuriti makanan." Menerusinya, "telur ayam akan dibekalkan kepada rakyat secara konsisten melalui kedai runcit di bawah bimbingan FAMA mengikut harga yang ditetapkan," katanya selepas melakukan tinjauan agihan telur di Pusat Operasi Lembaga Pemasaran Pertanian Persekutuan (FAMA) Chendering. Menurut rekod, sejak 13 Disember lalu, FAMA Terengganu telah membawa masuk lebih 346,000 biji bekalan telur dari negeri lain untuk memenuhi keperluan kira-kira 3 juta penduduk negeri itu.

(Tinjauan agihan telur di FAMA Chendering)


Lesen jurulatih pasukan bola tampar wanita Melaka bawah 14 tahun dibatalkan

PUTRAJAYA, 12 Januari- Lesen jurulatih pasukan bola tampar wanita Melaka bawah 14 tahun yang menampar dua pemainnya dibatalkan.Menurut Menteri Belia dan Sukan Hannah Yeoh, jurulatih itu yang juga seorang guru tidak lagi dibenarkan menjadi jurulatih sukan tersebut termasuk untuk murid sekolah.Beliau berkata, Majlis Sukan Negara (MSN) dan Persatuan Bola Tampar Malaysia (MAVA) telah memuktamadkan siasatan insiden itu dan sebulat suara memutuskan jurulatih itu sepatutnya hilang kelayakan menjadi jurulatih.Pihaknya juga menyedar terdapat keperluan untuk semua jurulatih kepada murid sekolah menjadi sebahagian daripada Skim Perlesenan Kebangsaan (SLLK) dan Skim Persijilan Kejurulatihan Kebangsaan (SPPK)."Insiden itu telah membuka mata bahawa terdapat keperluan untuk mewajibkan semua jurulatih kepada murid sekolah untuk menjadi sebahagian daripada SLKK dan SPKK." KPM turut akan bekerjasama dengan Institut Sukan Negara (ISN) bagi melengkapkan jurulatih dengan pensijilan yang diperlukan sebagai tenaga pengajar bagi pelajar sekolah."Ini adalah penting untuk menyediakan persekitaran yang sihat dan selamat, saling hormat menghormati serta bebas daripada sebaragn bentuk gangguan dan penderaan," katanya pada sidang media bersama Menteri Pendidikan Fadhlina Sidek di Putrajaya.Sementara itu, Fadhlina memaklumkan Kementerian Pendidikan selesai menjalankan siasatan insiden itu dan menyerahkan kepada Jabatan Pendidikan Negeri untuk tindakan susulan.Tambahnya, semua pihak yang terlibat perlu mengambil berat dan memberi perhatian untuk mengelak atau mengawal daripada berlaku sebarang kemungkinan yang tidak dingini.


KKR peruntukan RM232 juta bagi kos baik pulih infrastuktur rosak akibat banjir

PENDANG, 12 Januari-Kementerian Kerja raya menganggarkan RM232 juta kos bagi membaik pulih infrasruktur yang rosak akibat bencana banjir di semenanjung.

Menteri Kerja Raya, Datuk Seri Alexander Nanta Linggi berkata, daripada jumlah itu, kira-kira RM196 juta diperlukan untuk membaiki kerosakan di negeri-negeri Pantai Timur yang mengalami kerosakan besar."Kerja baik pulih sedang berjalan, jangkaan siap bergantung kepada tahap kerosakan, cerun akan ambil sedikit masa kerana banyak kerja teknikal melainkan kerja membaiki permukaan lebih mudah sikit, saya difahamkan kerja baik pulih sudah 20 peratus siap,” katanya selepas majlis penyerahan Hospital Pendang, di sini, hari ini.

Tunku Mahkota Kedah, Tunku Shazuddin Ariff Sultan Sallehuddin menyaksikan penyerahan hospital tersebut daripada Kementerian Kerja Raya kepada Kementerian Kesihatan yang turut dihadiri Menteri Kesihatan, Dr. Zaliha Mustafa.

Sementara itu, mengulas mengenai penggunaan Identifikasi Frekuensi Radio (RFID) di lebuh raya, Alexander berkata, Lembaga Lebuhraya Malaysia (LLM) dan Plus Malaysia Bhd. akan mengadakan mesyuarat esok bagi mencari penyelesaian isu-isu yang timbul mengenai sistem itu.

(Menteri Kerja Raya, Datuk Seri Alexander Nanta Linggi (tengah) dan Menteri Kesihatan, Dr. Zaliha Mustafa)


Satu PPS masih beroperasi di daerah Kampar

KAMPAR, 12 Januari- Jumlah penduduk terjejas banjir di Perak menunjukkan sedikit peningkatan kepada 91 orang daripada 24 keluarga. Angka itu dicatatkan setakat 4.00 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan, satu pusat pemindahan sementara (PPS) masih beroperasi iaitu di daerah Kampar.  PPS Sekolah Kebangsaan Sahom, dibuka secara rasmi pada 9.00 malam pada Rabu susulan hujan lebat berterusan.Akibat kejadian itu, penduduk Kampung Sahom dipindahkan ke PPS tersebut.


Selangor mungkin wajibkan pelitup muka jika berlaku lonjakan kes COVID-19

SHAH ALAM, 12 Januari- Kerajaan Selangor sedang meneliti untuk mewajibkan orang ramai kembali memakai pelitup muka sekiranya berlaku lonjakan kes COVID-19 di negeri ini.  Menteri Besar, Datuk Seri Amirudin Shari berkata, penjarakan fizikal juga akan dikuatkuasakan jika kes Covid 19 meningkat. "Kita tengok kes, sekarang saya tengah pantau kes dari minggu ke minggu. Kalau ada rebakan yang besar mungkin kita akan mengambil tindakan selanjutnya termasuk penjarakan fizikal."Saya rasa penjarakan kontak ini kita kena bersedia. Kalau Mysejahtera tidak bersedia, SELangkah bersedia. Saya tunggu kalau dah nampak sudah ada banyak sebab akhirnya mereka kena pilih yang terbaik pada masa itu selain vaksinasi," kata Amirudin selepas melancarkan Bangunan Pusat Prasekolah Anak Istimewa Selangor (AnIS), Seksyen 7 di sini. Katanya kerajaan negeri juga bercadang mewajibkan penggunaan aplikasi Langkah Masuk Dengan Selamat (SELangkah) bagi memudahkan penjejakan kontak rapat.  Dalam pada itu, orang ramai digalakkan mengambil dos penggalak ketiga bagi meningkatkan imunisasi sekali gus mengawal jangkitan wabak.

(Datuk Seri Amirudin berucap pada Majlis Perasmian Pusat Prasekolah Anak Istimewa Selangor (Anis)/BERNAMA)


Kerajaan fokus isu rakyat berbanding projek mega

KUALA NERUS, 12 Januari- Kerajaan Perpaduan mengutamakan kebajikan, pendidikan, kesihatan rakyat dan projek tebatan banjir berbanding pelaksanaan pelbagai projek mega. Perdana Menteri Datuk Seri Anwar Ibrahim berkata, bagi memastikan agenda itu berjalan lancar, beliau turut menyatakan kesediaan dan keterbukaannya untuk menjalinkan kerjasama dengan mana-mana kerajaan negeri yang dikuasai pembangkang. "Program 'rahmah' merupakan pendekatan yang digunakan bagi soal kebajikan. Itu merupakan tema untuk semua program bagi membantu golongan miskin, terutamanya miskin tegar. Itu menjadi keutamaan dalam pentadbiran kerajaan persekutuan sekarang," katanya kepada pemberita selepas perjumpaan bersama Ketua Jabatan dan Pegawai Kanan Persekutuan di Universiti Malaysia Terengganu. Dalam pertemuan tertutup itu beliau mahu semua pemimpin jabatan meningkatkan usaha dan memberi keutamaan terhadap agenda yang digariskan.


Tiada kes COVID-19 bagi kemasukan pelancong China - Dr Zaliha

PENDANG, 12 Januari- Tiada sebarang kes jangkitan COVID-19 dan yang bergejala yang dikesan dipintu masuk negara, terutama pelancong dari negara China.  Menteri Kesihatan, Dr Zaliha Mustafa berkata sehingga 8 Januari lalu, lebih 4,000 pelancong dari negara itu telah masuk ke Malaysia. "Yang terakhir jumlah pelancong itu melebihi 7,000 orang. Bagaimanapun tiada kes jangkitan atau yang bergejala dikesan di pintu masuk negara."Perkara itu merupakan status yang baik, namun kita mengambil langkah-langkah berjaga-jaga bagi semua kemasukan pelancong dari seluruh negara," katanya kepada media selepas mengadakan lawatan di Hospital Pendang di Pendang, Kedah di sini.  Terdahulu beliau menerima replika kunci daripada Menteri Kerjaraya, Datuk Seri Alexander Nanta Linggi sebagai simbolik penyerahkan Hospital Pendang yang baharu. Tunku Mahkota Kedah,Tunku Shazuddin Ariff Al Aminul Karim Sultan Sallehuddin turut berangkat menyaksikan penyerahan projek tersebut.  Hospital itu bakal beroperasi pada 15 Februari depan turut menempatkan sebanyak 126 katil pesakit dan empat buah dewan bedah.Pembinaan tersebut telah diluluskan dengan kos keseluruhan sebanyak RM255.27 juta termasuk kos pembinaan dan perolehan peralatan perubatan. Kos kontrak pembinaan adalah sebanyak RM210.64 juta dengan tempoh pelaksanaan selama 214 minggu, meliputi komponen-komponen utama iaitu bahagian pentadbiran, perkhidmatan pesakit dalam, perkhidmatan pesakit luar, pengimejan diagnostik dan perkhidmatan perubatan.


KPDN bakal siasat  punca sebenar peruncit kenakan caj tersembunyi ke atas telur ayam

ALOR SETAR, 12 Januari-Kementerian Perdagangan Dalam Negeri dan Kos Sara Hidup (KPDN) akan melakukan siasatan terperinci bagi mencari punca sebenar peruncit mengenakan caj tersembunyi ke atas penjualan telur ayam.Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, peniaga tidak kira sama ada kedai runcit ataupun kedai besar tidak sepatutnya meletakkan caj tambahan memandangkan telur ayam berada di bawah harga kawalan.Beliau berkata, maklumat awal mengatakan peruncit terpaksa mengenakan kos tersebut kepada pembeli kerana terpaksa menanggung kos yang tinggi.Katanya siasatan sedang dijalankan Pengarah Penguatkuasa KPDN, Azman Adam."Tetapi sebenarnya kita tidak menyalahkan peruncit sebab sekiranya masalah dia adalah bagaimana hendak dapatkan bekalan. Dia membeli telur itu dengan harga jualan. kita telah dapati ada beberapa kes sebegini", ujarnya ketika ditemui selepas melancarkan Aduan Suri dan Peremajaan Semula Aduan KPDN 'Aduan Suri' bersempena Karnival Jualan Rahmah di Kompleks Belia dan Sukan, Alor Setar.Melalui insiatif perkhidmatan platform aduan dapat membantu mempercepatkan tindakan maklum balas aduan lengkap yang diterima dalam tempoh 14 hari berbanding 21 hari.Berdasarkan data KPDN menerima 29,265 aduan kepenggunaan sepanjang tahun 2022.Turut diadakan jualan 16 barangan harian seperti beras,minyak, telur ayam dan ayam pada harga murah dalam Karnival Jualan Rahmah anjuran KPDN dan Pusat Khidmat Ahli Dewan Undangan Negeri (ADUN) Suka Menanti dan mendapat sambutan hangat penduduk setempat.400 ekor ayam dan 400 papan telur yang dijual RM10 habis dijual dalam tempoh sejam.


Isu perubahan iklim: Kerajaan komited cari penyelesaian

KUALA LUMPUR, 12 Januari-Usaha menangani isu perubahan iklim yang membawa kepada bencana banjir menjadi agenda utama Kementerian Sumber Asli, Alam Sekitar dan Perubahan Iklim.Menurut Menterinya, Nik Nazmi Nik Ahmad, pihaknya komited mencari penyelesaian kepada isu yang membelenggu masa depan negara.Setiap komitmen kerajaan akan diteliti secara terperinci untuk memerangi perubahan iklim dan impaknya. Tegasnya, kerajaan perlu telus dan berani menegakkan kebenaran dalam menangani pelbagai isu melanda negara.Rakyat berhak diberi penjelasan yang berfakta agar tidak timbul salah faham.Beliau ditemui selepas menjadi tetamu Slot Alfa di Konti Nasional FM di Wisma Radio, Angkasapuri.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)


Bunuh penganggur: Kontraktor dihadapkan ke Mahkamah

PASIR PUTEH, 12 Januari-Seorang kontraktor dihadapkan ke Mahkamah Majistret Pasir Puteh atas tuduhan membunuh seorang lelaki dua tahun lalu. Tertuduh, Tuan Mohd Ridzwan Tuan Mohamad atau dikenali sebagai `Iwe Telosan' didakwa di hadapan Majistret Mohd Izuddin Mohd Shukri. Bagaimanapun tiada pengakuan direkodkan oleh tertuduh.  Tertuduh didakwa membunuh penganggur, Che Sobrie Che Ali, di Kampung Saring, Pasir Puteh antara 9.30 malam hingga 10 malam pada 1 Ogos 2021.  Pertuduhan dibuat mengikut Seksyen 302 Kanun Keseksaan yang memperuntukanhukuman mati, jika sabit kesalahan.  Kes ditetapkan untuk sebutan semula pada 12 April ini bagi mendapatkan laporan kimia dan pasca nilai. Tertuduh tidak dibenarkan ikat jamin.

('Iwe Telosan' ketika dibawa ke Mahkamah Majistret Pasir Puteh)


KPDN sokong usaha MYCC hapuskan kartel dan salah guna kuasa monopoli

KUALA LUMPUR, 12 Januari-Kementerian Perdagangan Dalam Negeri dan Kos Sara Hidup (KPDN) akan terus menyokong usaha Suruhanjaya Persaingan Malaysia (MYCC) menghapus kartel dan penyalahgunaan kuasa monopoli.Jelas Menterinya, Datuk Seri Salahuddin Ayub, usaha sedemikian akan menyumbang kepada pengurangan kos sara hidup seperti yang diharapkan kerajaan.Tambahnya, RM175 juta penalti telah dikenakan kepada sindiket berkenaan. Prestasi tersebut akan ditingkatkan bagi memastikan perbuatan mereka tidak mengganggu persaingan antara pasaran. Beliau merasmikan Siri Kuliah Kedua Profesor Richard Whish Tentang Penggabungan Dan Ekonomi Digital Dalam Undang-undang Persaingan di Kuala Lumpur. Program dihadiri lebih 200 peserta terdiri daripada pegawai kerajaan, pengamal undang-undang, ahli ekonomi, ahli akademik dan para pelajar.


Yang di- Pertuan Agong sempurna Istiadat Pengurniaan DKPP

KUALA LUMPUR, 12 Januari - Yang di- Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat menyempurnakan Istiadat Pengurniaan Darjah Kepahlawanan Pasukan Polis dan Pingat Keberanian Polis (DKPP) kepada 250 penerima di Istana Negara.Istiadat bermula pukul 10.00 pagi menyaksikan Pengarah Cawangan Khas Bukit Aman, Datuk Baharuddin Ahmad, mendahului senarai penerima pingat diikuti Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Aidi Ismail dan Pesuruhjaya Polis Sabah, Datuk Idris Abdullah dikurniakan Panglima Gagah Pasukan Polis (PGPP).Seri Paduka Baginda turut berkenan mengurniakan Darjah Kebesaran Pangkat Kedua Panglima setia pasukan polis (PSPP) kepada 46 penerima, Darjah Kebesaran Pangkat Ketiga Pahlawan Pasukan Polis (PPP) sebanyak 59 penerima, Darjah Kebesaran Pangkat Keempat kesatria pasukan polis (KPP) 5 penerima dan Darjah Kebesaran Pangkat Kelima Bentara Pasukan Polis (BPP) 137 penerima.Penganugerahan pingat DKPP bertujuan memberi penghargaan kepada pegawai dan anggota yang berkelayakan atas jasa dan pengorbanan yang dicurahkan sepanjang perkhidmatan.

Turut hadir Ketua Polis Negara Tan Sri Acryl Sani Abdullah Sani, Timbalan Ketua Polis Negara Tan Sri Razarudin Husain dan Timbalan Ketua Setiausaha (Keselamatan) Kementerian Dalam Negeri (KDN) Datuk Abdul Halim Abdul Rahman.


Laksana subsidi bahan api bersasar dan pemahaman rakyat perlu seimbang

KUALA LUMPUR, 12 Januari - Keperluan melaksanakan subsidi bahan api bersasar perlu diimbangi dengan usaha mendidik rakyat menjadi pengguna yang matang, rasional serta tidak bergantung kepada subsidi semata-mata.Pemerhati Industri Automotif, Hezeri Hisham Samsuri menjelaskan rakyat harus diberi pemahaman bahawa bahan api adalah sumber yang mengalami penyusutan jika tidak diselia dengan baik dan saksama.Pemahaman itu secara tidak langsung dapat membina rantaian komuniti yang bijak mencari serta menggunakan alternatif baharu bagi menjimatkan sumber bahan api.Pada masa sama, bersama-sama membangunkan ekonomi negara menerusi sumber dan sektor lain yang bersesuaian dengan perkembangan arus perdana."Subsidi ini memang perlu dan semua negara ada memberikan subsidi, pelbagai jenis subsidi, tetapi kebanyakan yang bersasarlah. Subsidi bahan api untuk kita senagai negara pengeluar bahan api ini memang sesuatu yang memang kita jangka daripada kerajaan untuk diberikan kepada rakyat. "Cuma, rakyat kena fahamlah semua org perlu difahamkan bahawa sumber bahan api ini adalah sumber yang semakin lama, semakin berkurangan. Jadi, kita perlu uruskan kan perkata ini dengan baik supaya akhir nanti, apabila bahan itu sudah tiada,negara kita boleh hidup tanpa subsidi bahan api," kata Hezeri Hisham di sini."Sebab kita boleh lihat sendiri, pengeluar bahan api, pengeluar minyak, negara-negara pengeluar minyak yang besar seperti Arab Saudi, mereka pun dah mula 'diversify' diorang sudah mula mahu cari duit daripada sumber lain, bukan bahan api sahaja. Jadu, kita kena faham yang itu," katanya.

(Hezeri Hisham ditemubual dalam rancangan Selamat Pagi Malaysia di TV1yang bersiaran secara langsung dari Wisma Berita, Angkasapuri)

Dalam pada itu, kajian teliti dan mendalam perlu dilakukan sebelum subsidi bersasar dilaksanakan."Semua subsidi akan membebankan tetapi bebanan itu kurang sekiranya kita ada objektif dan objektif itu tercapai. Bermakna kita kena melabur sekarang dengan subsidi-subsidi itu untuk menyediakan rakyat agar mereka boleh hidup tanpa subsidi dan apabila objektif itu tercapai semestinya negara akan dapat menggunakan duit itu untuk sumber-sumber lain. Kita memang perlu labur untuk banyak benda. Kita boleh lihat Arab Saudi sekarang ini melabur banyak untuk pelancongan," katanya lagi.


Penjawat awam antara ditahan, disyaki minta rasuah

SEMPORNA, 12 Januari - Suruhanjaya Pencegahan Rasuah Malaysia (SPRM) menahan enam lelaki termasuk lima penjawat awam kerana disyaki meminta rasuah dalam kes penyeludupan minyak masak bersubsidi, di sini malam tadi. Menurut sumber, lima penjawat awam itu dan seorang lagi lelaki yang disyaki bertindak sebagai orang tengah, dipercayai meminta rasuah RM20,000 daripada seorang individu bagi tidak mengambil tindakan ke atas anaknya yang menyimpan minyak masak bersubsidi untuk diseludup ke luar negara."Anak individu berkenaan disyaki melakukan kesalahan menyimpan kira-kira 100 kotak minyak masak subsidi dipercayai untuk diseludup ke luar negara, suspek berusia 29 hingga 50 tahun itu ditahan selepas menerima sebahagian daripada wang rasuah kira-kira RM5,000 daripada individu berkenaan," katanya.Sementara itu, Pengarah SPRM Sabah Datuk S. Karunanithy ketika dihubungi pemberita mengesahkan penahanan tersebut.

Katanya kesemua suspek akan dibawa ke Mahkamah Sesyen Tawau hari ini untuk proses permohonan reman bagi tujuan siasatan lanjut dan kes disiasat di bawah Seksyen 17(a) Akta SPRM 2009. - BERNAMA


JPJ Johor tahan tujuh pemandu warga asing, sita empat kenderaan

JOHOR BAHRU, 12 Januari- Jabatan Pengangkutan Jalan (JPJ) Johor menahan tujuh pemandu warga asing dan menyita empat buah kenderaan, menerusi Operasi Pengarah, dijalankan di Jalan Besar, Pasir Gudang, Johor Bahru, semalam.  Menerusi kenyataan JPJ Johor,operasi turut mengeluarkan sebanyak 407 notis terhadap pengguna jalan raya, serta mengenakan tindakan keatas 282 kenderaan. Sebanyak 544 kesalahan dikesan, melibatkan 174 kes tiada lesen memandu sah, 149 kes lesen tamat tempoh dan tiada insurans, 26 kes nombor pendaftaran tidak mengikut spesifikasi, dan 19 kes penggunaan cermin gelap, melebihi paras dibenarkan.  Kenderaan disita serta pemilik kenderaan, akan dikenakan tindakan mengikut Seksyen 64 ( 1 ) Akta Pengangkutan Jalan 1987.


Lantik pemandu pelancong diiktiraf, elak dikenakan kompaun

MELAKA, 12 Januari - Pengusaha dan pengendali bas pelancong diingatkan agar sentiasa melantik pemandu pelancong yang diiktiraf apabila khidmat bas mereka digunakan.Pengarah Kementerian Pelancongan, Seni dan Budaya (MOTAC) Melaka Jay Yeow berkata ini penting bagi memastikan pengusaha tidak dikenakan kompaun bawah Akta Industri Pelancongan berkaitan. "Minggu lepas ada kita ada buat operasi bersepadu dengan pihak kementerian pelancongan Putrajaya, Negeri Sembilan dan Johor serta Jabatan Pengangkutan Jalan (JPJ) Melaka."Daripada 20 bas pelancong yang masuk ke Melaka, lima bas telah dikompaun maksimum RM5,000 kerana tidak menggunakan perkhidmatan pemandu pelancong," katanya kepada pemberita ketika hadir di majlis pelancaran menu berbuka puasa Ramadan Hotel Imperial Heritage malam tadi.Katanya di Melaka terdapat 170 pemandu pelancong berdaftar dan kelebihan menggunakan mereka adalah mereka mempunyai senarai nama pelancong dibawa dan itinerari program, sekiranya ditahan agensi penguat kuasa atau berlaku insiden tidak diingini.

"Bagaimanapun sekiranya bas pelancong atau grab persiaran mereka tidak membawa pelancong, mereka tetap perlu dapatkan pelepasan sekiranya tidak mahu menggunakan pemandu pelancong."Contohnya seperti pihak sekolah atau agensi yang guna bas pelancong tetapi bukan tujuan melancong, seperti ada program sekolah," katanya. Beliau juga meminta orang ramai tampil membuat aduan di Sistem Pengurusan Aduan Awam (SISPAA) MOTAC di pautan https://motac.spab.gov.my dalam usaha memudahkan pelaksanaan penguatkuasaan."Kita ada ada terima banyak laporan berkaitan bas pelancong yang tidak menyediakan pemandu pelancong namun maklumat diberikan tidak lengkap seperti bas apa dan di mana. "Ini menyukar pihak kami membuat siasatan dan untuk itu, kita harap pengadu gunakan SISPAA dan berikan maklumat lengkap," katanya. - BERNAMA


Tiada SOP tambahan kepada pengembara China - Hajiji Noor

KOTA KINABALU, 12 Januari- Sabah tidak akan mengenakan prosedur operasi standard (SOP) tambahan kepada pengembara di China ke negeri itu.Demikian kenyataan dikeluarkan Ketua Menteri, Datuk Seri Hajiji Noor.Beliau berkata keperluan mengikut SOP, pengembara dari negara itu hanya perlu mengemukakan ujian PCR yang negatif untuk COVID-19 dan juga telah divaksinasi seperti yang ditetapkan di negara mereka bermula Ahad lepas.“Dengan sempadan China dibuka secara rasminya tiga hari lepas pada 8 Januari, kami mengalu-alukan kepada pelawat dari China ke negeri kami semula,” katanya ketika berucap di majlis resepsi Tahun Baharu Cina yang dihoskan Konsol Jeneral China di Kota Kinabalu, Huang Shi-Fang, di sini, malam tadi.Turut hadir, Yang Dipertua Negeri Sabah, Tun Juhar Mahiruddin dan isterinya, Toh Puan Norlidah RM Jasni.Hajiji berkata Sabah berharap untuk menerima lebih banyak pelaburan dari China pada masa hadapan dengan ekonomi dan kerjasama antara China dan negeri itu yang terus meningkat.“China telah menjadi jiran kami yang baik. Ketika waktu sukar dan pada ketika pandemik, Kerajaan China menerusi Konsulat China di sini telah memberikan pelbagai bentuk bantuan untuk Sabah, terutamanya bantuan perubatan dan kami amat menghargainya. Hubungan baik antara kedua negeri telah berlangsung dan akan terus menjadi baik,” katanya.

Sementara itu, Ketua Menteri berkata di Sabah dan seluruh negara, masyarakat meraikan Tahun Baharu China, bukan sahaja dalam kalangan rakyat berbangsa Cina, namun dalam kalangan keseluruhan masyarakat majmuk berbilang kaum dan kebudayaan.- BERNAMA


Pertandingan jawatan tertinggi parti boleh cetuskan perpecahan UMNO - Mohamad

KUALA LUMPUR, 12 Januari- Pertandingan bagi jawatan tertinggi parti termasuk presiden dan timbalan presiden pada pemilihan akan datang, sedikit sebanyak boleh menyebabkan perpecahan dalaman.Timbalan Presiden UMNO, Datuk Seri Mohamad Hasan berkata adalah lebih wajar untuk jawatan itu tidak dicabar pada pemilihan kali ini.“Kalau boleh dalam keadaan kita jatuh terduduk ini, sebaiknya jawatan presiden dan lain-lain itu eloklah menang tanpa bertanding kerana kalau bertanding sedikit sebanyak ia akan menyebabkan perpecahan,” katanya kepada pemberita selepas perasmian serentak Persidangan Wanita, Pemuda dan Puteri UMNO di sini, malam tadi.Bagaimanapun, Mohamad yang juga Timbalan Pengerusi Barisan Nasional (BN) itu, terbuka untuk menerima cabaran daripada mana-mana pihak bagi jawatan timbalan presiden dan mempertahankannya pada pemilihan kali ini.“Saya terbuka, siapa yang nak bertanding. Saya mempertahankan jawatan timbalan presiden, saya tiada isu,” katanya.

(Timbalan Presiden UMNO, Datuk Seri Mohamad Hasan/Foto FB Menteri)

Sementara itu, beliau turut menegaskan semua ahli UMNO digesa untuk memerangi budaya politik wang.  Ini penting bagi memastikan parti kekal relevan dan berdaya tahan.  "Kepada semua ahli UMNO, sedarlah. Politik wang adalah jelik, jijik dan sangat keji. Keji pada agama, keji pada adat, keji pada amalan.UMNO hanya untuk mereka yang bersih, berjuang, dan mengasihi bangsanya. Kita mesti membunuh politik wang, sebelum politik wang membunuh UMNO," tambahnya.